Piala FA: Sang Kenari diundi bertemu Penang FC
Oleh MUHAMAD ARDIE PUTRA SUHAIMI

10 Februari 2023, 9:41 pm
PETALING JAYA – Dua kelab berpengaruh dari utara tanah air, Penang FC dan Kedah Darul Aman (KDA FC) bakal berentap pada aksi pusingan pertama Piala FA pada majlis undian yang berlangsung secara virtual sebentar tadi.
Sementara itu, enam pasukan teratas Liga Super 2022 dan automatik layak ke pusingan 16 terbaik pada saingan Piala FA musim ini.
Enam pasukan tersebut mengikut posisi liga adalah Johor Darul Ta’zim (JDT), Terengganu FC (TFC), Sabah FC, Negeri Sembilan FC (NSFC), Selangor FC (SFC) dan KL City FC.
Dua pasukan teratas Liga Premier musim lalu, Kelantan FC dan Kuching City FC turut lolos ke peringkat 16 terbaik.
Skuad Harimau Selatan yang berjaya menjuarai Piala FA bakal bertemu dengan PDRM FC manakala TFC selaku naib juara akan menentang pasukan Liga M3, Melaka FC.
Pasukan Kedah yang merupakan juara edisi 2019 terpaksa berdepan laluan sukar apabila diundi menentang musuh setempat, Penang FC.

Sebagai rekod, sebanyak 20 pasukan bertanding dalam saingan kali ini melibatkan 14 pasukan Liga Super dengan tambahan penyertaan enam pasukan daripada Liga M3. – KOSMO! ONLINE


Stres isu cinta lokasi, Michael Ang letak syarat dalam kontrak
Oleh HANISAH SELAMAT

10 Februari 2023, 9:18 pm
PETALING JAYA –  Penerbit juga oengarah popular, Michael Ang akan mewajibkan pelakon yang terbabit dalam produksi terbitannya menandatangani kontrak perjanjian  tidak boleh menjalin hubungan cinta di set penggambaran.
Katanya, syarat tersebut harus digunapakai selepas isu cinta lokasi semakin hangat diperkatakan media, selain membuang skeptikal mengaitkan sensasi berkenaan sebagai gimik publisiti.
“Okey, mulai hari ini (semalam), siapa-siapa pelakon lelaki atau perempuan dalam set saya kena tanda tangan kontrak yang mereka takkan bercinta kat set.
“Stress nak melayan panggilan media, lepas itu ada yang cakap nak buat pemasaran la, apa la. Yang bercinta dan berskandal itu mereka, bukan aku!
“Stress! Tutup sekejaplah hari ini. Suruh berlakon bukan bercinta!,” tulisnya menerusi hantaran Instagram.
Michael berharap penerbit mahupun pengarah tidak harus dipersalahkan jika pelakon menjalin cinta dalam sesebuah produksi.

Akui pengarah Perempuan Tanpa Dosa itu, tugas seseorang  sutradara adalah mengajar pelakon beraksi dengan baik, menyuruh mereka membawa emosi sama sehingga ke dunia realiti.
“Bukan salah saya kalau pelakon bercinta di set penggambaran. Saya hanya ajar berlakon, bukan suruh buat betul-betul,” katanya.
Meninjau ruangan komen, bukan hanya peminat, ramai selebriti turut memberikan maklum balas berhubung kontrak dinyatakan yang dianggap relevan bersandarkan situasi semasa.
Tidak kurang juga ada yang mengusik pengarah berusia 47 tahun itu supaya memanggil mereka berlakon kerana tidak pernah terpalit dengan isu sebegitu.
Begitupun, rata-rata mengatakan cinta lokasi tidak salah jika kedua-dua aktres dan aktor masih solo, bukan berstatus suami atau isteri orang
“Nasib baik tak pernah bercinta kat set Mike Tyson (Michael Ang),” kata pelakon, Meerqeen.
“Aku tak pernah bercinta kat set kau Mike. Lepas ini panggil aku,” tambah aktor, Syazwan Zulkifly.
“Kalau macam Kamal Adli dan Uqasha tak mengapa dua-dua ‘single’, kalau suami atau isteri orang memang bala,” kata seorang warganet. – KOSMO! ONLINE


Lelaki warga emas maut motosikal bertembung MPV
Oleh NUR SYAZWANA MANSOR

10 Februari 2023, 11:22 pm
SUNGAI PETANI – Seorang lelaki warga emas maut apabila motosikal ditunggangnya bertembung dengan sebuah MPV di sebuah simpang empat di kawasan perumahan Taman Patani Jaya (TPJ) di sini petang tadi.
Dalam kejadian kira-kira pukul 4 petang itu, mangsa, Ishak Mat Seman, 69, mengalami kecederaan parah di kepala dan dikejarkan ke Hospital Sultan Abdul Halim (HSAH) di sini.
Mangsa bagaimanapun dilaporkan meninggal dunia ketika menerima rawatan di wad kecemasan kira-kira pukul 4.23 petang tadi dan kes disiasat mengikut Seksyen 41 Akta Pengangkutan Jalan 1987.
Ketua Polis Daerah Kuala Muda, Asisten Komisioner Zaidy Che Hassan berkata, siasatan mendapati kejadian berlaku ketika mangsa sedang dalam perjalanan dari arah Lorong 24 TPJ ke arah Lorong 24 Pekan TPJ.
Menurut beliau, sebuah kenderaan pelbagai guna (MPV) jenis Naza Citra yang dipandu seorang lelaki berusia 27 tahun pula sedang bergerak di laluan utama dari arah Lorong 25 TPJ ke arah Hotel Merilton.
“Kemalangan berlaku apabila mangsa yang menunggang motosikal tidak berhenti di simpang empat TPJ dan terus keluar dari simpang tersebut.

“Tindakan mangsa menyebabkan pemandu MPV tidak sempat mengelak lalu berlaku perlanggaran antara bahagian hadapan kiri MPV dengan bahagian hadapan sebelah kanan motosikal,” katanya di sini hari ini.- KOSMO! ONLINE


Seorang lagi mangsa kemalangan van persiaran di Genting Highlands maut
Oleh ABDUL RASHID ABDUL RAHMAN

10 Februari 2023, 10:57 pm
BENTONG – Seorang lagi mangsa kemalangan jalan raya melibatkan bas persiaran yang terbabas di Genting Highlands meninggal dunia hari ini menjadikan korban nahas itu meningkat kepada lapan orang.
Ketua Polis Pahang Datuk Seri Ramli Mohamed Yoosuf berkata, mangsa Chew Chong Beh,73, meninggal dunia pada pukul 1.46 tengah hari ketika dirawat di Hospital Kuala Lumpur (HKL).
“Pihak polis mengesahkan sehingga pukul 6 petang hari ini seramai lapan mangsa meninggal dunia.
“Empat mangsa masih menerima rawatan di HKL dan seorang mangsa di Hospital Sultan Haji Ahmad Shah (Hoshas) Temerloh manakala seorang lagi mangsa telah ‘discharge’ dari hospital,” katanya di sini hari ini.
Kelmarin tujuh maut, manakala tujuh lagi cedera selepas van persiaran yang mereka naiki terbabas dan melanggar penghadang jalan ketika menuruni Genting Highlands di Kilometer 4.8 Jalan Genting Highlands di sini.
Mangsa yang maut dalam kejadian itu ialah pemandu van, Wong Choun Chiet,49 dan enam penumpang iaitu Foong Ah Lan,67; Lee Moy,67; Wong Ah Moi,83; Ang Meng Hong,62; Seow Mee Tin, 72 dan Chan Them Kong,70.

Kejadian kira-kira pukul 1.15 tengah hari itu berlaku ketika kesemua 14 mangsa yang terdiri daripada dua lelaki dan 12 perempuan dalam perjalanan pulang ke Pulau Pinang dari Genting Highlands. – KOSMO! ONLINE


Pelajar SMK Lui Barat maut kemalangan
Oleh NOR AINNA HAMZAH

10 Februari 2023, 11:15 pm
JEMPOL – Seorang pelajar Sekolah Menengah Kebangsaan (SMK) Lui Barat maut selepas motosikal yang ditunggangnya terbabit dalam kemalangan di Jalan Besar Pasoh 2, di sini, petang tadi.
Dalam kejadian kira-kira pukul 6 petang itu, Taufiq Izham Ramlan, 16, beralamat di Felda Pasoh 3, disahkan meninggal dunia oleh pasukan paramedik yang tiba di lokasi kejadian.
Menurut Ketua Polis Daerah Jempol, Superintendan Hoo Chang Hook, berdasarkan siasatan mangsa yang menunggang motosikal jenis Yamaha 135LC dalam perjalanan Pasoh 3 hendak ke Pasoh 1 tanpa memakai topi keledar.
“Setiba di tempat kejadian iaitu selepas melalui laluan berselekoh menuruni bukit, penunggang motosikal dipercayai telah hilang kawalan lalu terbabas ke kanan jalan .
“Motosikal mangsa kemudian merempuh batu konkrit di kawasan kejadian. Akibat kemalangan ini, mangsa mengalami kecederaan parah di kepala dan disahkan maut di lokasi kejadian,” katanya dalam satu kenyataan, hari ini.
Ujar Chang Hook lagi, mayat mangsa di hantar ke Hospital Jempol bagi proses bedah siasat esok dan kes disiasat di bawah Seksyen 41 Akta Pengangkutan Jalan (APJ) 1987.-KOSMO! ONLINE


Cukai jalan tidak perlu dipamerkan mulai hari ini
Oleh Abdul Rahman Razali

10 Februari 2023, 10:00 pm
Cukai jalan tidak perlu dipamerkan mulai hari ini | 15 MINIT MMTV 10 FEBRUARI 2023


Lelaki Nepal ‘serah diri’ mahu dilanggar kereta Myvi
Oleh TUAN NURHIDAYAH TUAN AB.GHANI

10 Februari 2023, 11:03 pm
PETALING JAYA – Seorang lelaki dipercayai warga Nepal nyaris dirempuh sebuah kereta jenis Perodua Myvi setelah bertindak meluru ke tengah jalan raya sekitar Jalan Hulu Yam Bharu, Batu Caves, Selangor hari ini.
Berdasarkan perkongsian rakaman kamera papan pemuka sebuah kenderaan di laman Facebook, individu terbabit tampak sengaja berbuat demikian dan nyaris dilanggar oleh kereta Myvi yang dipandu laju di laluan tersebut.
Bagaimanapun, nasib menyebelahi lelaki asing berkenaan kerana pemandunya peka dengan keadaan sekeliling dan sempat menekan brek secara mengejut.
Setelah detik cemas itu, pemuda Nepal telah dibawa ke laluan yang lebih selamat serta ditenangkan oleh seorang penunggang motosikal.
Lelaki berkenaan difahamkan selamat dan tidak mengalami sebarang kecederaan hasil daripada insiden tersebut.
Dia kemudiannya beredar dari lokasi kejadian dan punca sebenar dia berbuat demikian tidakdiketahui susulan tiada maklumat lanjut didedahkan.-KOSMO! ONLINE.


Tiga hospital baharu atasi kesesakan pesakit di Selangor
Oleh MOHAMAD NAUFAL MOHAMAD IDRIS

10 Februari 2023, 9:37 pm
SHAH ALAM- Pembinaan tiga buah hospital awam di Selangor bakal mengatasi masalah kesesakan pesakit di fasiliti awam itu untuk jangka masa panjang.
Menteri Besar Selangor, Datuk Seri Amirudin Shari berkata, beliau mengambil maklum titah Sultan Selangor, Sultan Sharafuddin Idris Shah supaya Kementerian Kesihatan (KKM) menambah lebih banyak fasiliti kesihatan di negeri ini.
“Dalam tempoh beberapa minggu lagi, Hospital Cyberjaya akan siap sepenuhnya dan (kerajaan Pusat) akan membina sebuah hospital di Kapar yang mempunyai 300 katil.
“(Kerajaan Pusat) juga sedang merancang membina sebuah lagi hospital di Sepang. Ini dapat mengurangkan tekanan kepada hospital sedia ada di negeri ini,” katanya selepas melawat pameran pelan pembinaan semula Kompleks Sukan Shah Alam (KSSA) di pusat beli-belah SACC Mall hari ini.
Kosmo! semalam melaporkan Sultan Selangor, Sultan Sharafuddin Idris Shah bertitah agar KKM melihat keperluan fasiliti kesihatan di Selangor secara menyeluruh terutama melibatkan proses menunggu yang lama di hospital.
Dalam pada itu, Amirudin memaklumkan kerajaan negeri melalui anak syarikatnya, SelCare hanya mampu menyediakan fasiliti kesihatan kecil seperti klinik SelCare dan Farmasi SelCare kerana pembinaan hospital adalah di bawah bidang kuasa kerajaan Pusat. – KOSMO! ONLINE


AI cipta model piawaian kecantikan lelaki dan wanita
Oleh KOSMO!

10 Februari 2023, 9:00 pm
OTTAWA, Kanada –  Sebuah syarikat  teknologi kepintaran buatan (AI) menghasilkan model piawaian kecantikan untuk lelaki dan wanita dari pelbagai negara di seluruh dunia, lapor akhbar Daily Star kelmarin.
Firma kesihatan dan kecantikan, NordChem melakukan kajian dengan menggunakan aplikasi  AI dinamakan Mid Journey untuk menghasilkan wajah manusia yang cantik.
Data kajian telah diambil dan dikumpulkan dari seluruh laman web untuk mencipta piawaian kecantikan manusia.
Teknologi itu mengambil imej ALT (teks alternatif) yang dijana melalui pengguna, serta tanda pagar dari beberapa sumber seperti Instagram, Facebook dan saluran media lain untuk melakar  imej sepadan dengan penerangan yang diberikan.

MODEL piawaian kecantikan untuk lelaki dan wanita di Sepanyol. – Mid Journey

Ketika diminta untuk melukis orang paling cantik dari negara berbeza, program itu menawarkan imej untuk lelaki dan wanita dari 14 negara di seluruh dunia.
Antara yang disenarai termasuk Britain, Sepanyol, Amerika Syarikat (AS), Australia, China, Colombia, Mesir, India, Itali, Jepun, Mexico, Filipina, Afrika Selatan dan Syria.

Ia juga menawarkan pilihan dua wajah manusia paling cantik di dunia.

BRITAIN juga tersenarai dalam kajian tersebut. – Mid Journey

Pengurus Pemasaran  NordChem Health & Beauty, Samantha Haines dalam satu kenyataan berkata: “Matlamat projek ini adalah untuk lebih memahami standard kecantikan dan bagaimana pandangan mengenainya berbeza beza di seluruh dunia.
“Sementara itu bagi kami, kecantikan bermakna lebih daripada penampilan, gaya rambut, atau saiz otot seseorang.
“AI ialah alat   luar biasa yang memberi kami gambaran tentang persepsi yang biasa dipegang orang ramai tentang kecantikan dan kesempurnaan di pelbagai negara di seluruh dunia. Kami berharap orang ramai berminat untuk melihat imej-imej  ini,” kata Haines. – Agensi


Malaysia komited perkukuh peranan ICT sebagai pemacu utama transformasi ASEAN
Oleh EDDY AQMAL MOHAMED HAMIDI

10 Februari 2023, 8:00 pm
PUTRAJAYA – Penyertaan Malaysia di Mesyuarat Menteri-Menteri Digital ASEAN ke-3 (ADGMIN3) adalah bagi menzahirkan komitmen berterusan dalam memperkukuhkan peranan teknologi komunikasi maklumat (ICT) sebagai pemacu utama transformasi ekonomi dan sosial ASEAN pasca Covid-19.
Menteri Komunikasi dan Digital, Fahmi Fadzil berkata, Malaysia aktif memberikan sumbangan kepada agenda pembangunan sektor telekomunikasi dan teknologi digital di rantau ASEAN melalui pelaksanaan projek digariskan dalam Pelan Induk Digital ASEAN 2025 (ADM2025).
“Saya telah mengetuai Delegasi Malaysia ke ADGMIN3 yang diadakan pada 9 dan 10 Februari 2023 di Boracay, Filipina yang bertemakan Synergized ASEAN: Human-Centric Approach to a Sustainable Digital Transformation’.
“Mesyuarat telah memperakukan Deklarasi Boracay yang secara dasarnya menggariskan komitmen negara-negara anggota ASEAN pada tahun 2023 bagi memantapkan jalinan kerjasama ke arah pembangunan sektor telekomunikasi dan teknologi digital melalui pelaksanaan projek-projek selari dengan ADM2025,” katanya dalam kenyataan hari ini.
Bagaimanapun, Fahmi menegaskan bahawa segala persetujuan yang dibuat di dalam mesyuarat tersebut bukanlah melambangkan pendirian Malaysia mengiktiraf Majlis Pentadbiran Negara (SAC) sebagai Kerajaan Myanmar yang sah.
“Malaysia sentiasa menekankan pendirian agar pihak SAC perlu menyegerakan pelaksanaan untuk mencari penyelesaian kepada kemelut politik di Myanmar,” ujar beliau.

Terdahulu, Ketua Setiausaha Kementerian Komunikasi dan Digital, Datuk Seri Mohammad Mentek juga telah mengetuai Delegasi Malaysia ke Mesyuarat Pegawai-Pegawai Kanan Digital ASEAN (ADGSOM) pada 6 hingga 8 Februari 2023 di lokasi yang sama. – KOSMO! ONLINE


Dua pelancong wanita bukan Islam tersilap masuk Masjid Nabawi
Oleh KOSMO!

10 Februari 2023, 9:00 pm
MADINAH – Agensi Hal Ehwal Masjid Nabawi di Madinah menyatakan bahawa kemasukan dua wanita bukan Islam di pekarangan tempat suci berkenaan dan memakai pakaian yang tidak sesuai berlaku secara tidak sengaja, lapor portal berita Saudi Gazette semalam.
Penjelasan agensi itu dibuat sebagai tindak balas kepada apa yang tersebar di media sosial mengenai kejadian yang berlaku pada Selasa lalu.
“Wanita-wanita tersebut diberitahu tentang keistimewaan dan kesucian Masjid Nabawi. Mereka menyatakan terima kasih dan penghargaan atas layanan baik yang telah diterima,” kata agensi itu dalam satu kenyataan.
Agensi tersebut juga menekankan keperluan untuk meningkatkan lagi cara dan prosedur kesedaran dan bimbingan, memberi tumpuan kepada kesucian serta keistimewaan tempat suci berkenaan untuk mengelakkan kejadian seperti itu berulang pada masa hadapan.
Dalam pada itu, menurut portal berita ALBawaba, satu klip video menunjukkan kehadiran dua pelancong wanita di pekarangan Masjid Al-Nabawi tanpa memakai abaya atau tudung sekali gus menimbulkan kemarahan pengguna laman sosial di Arab Saudi.
Video itu menunjukkan dua pelancong wanita tersebut telah dihalang oleh seorang anggota keselamatan yang mula bercakap dengan mereka kerana pakaian yang dipakai mereka itu melanggar peraturan. – Agensi


Bill Gates temui cinta baharu selepas bercerai
Oleh KOSMO!

10 Februari 2023, 8:00 pm
WASHINGTON – Pengasas bersama Microsoft, Bill Gates dilaporkan menemui cintanya iaitu Paula Hurd yang merupakan balu bekas Presiden Oracle, lapor portal berita MailOnline semalam.
Paula ialah balu Mark Hurd yang juga Ketua Pegawai Eksekutif (CEO) syarikat komputer tersebut. Mark meninggal dunia pada usia 62 tahun pada 2019 selepas dilaporkan bertarung dengan kanser.
“Mereka tidak dapat dipisahkan. Mereka telah bersama lebih setahun dan dia (Paula) selalu digambarkan sebagai wanita misteri,” kata seorang rakan pasangan tersebut kepada MailOnline.
Pernah menjadi eksekutif teknologi, Paula kini menjadi perancang dan penganjur acara dan seorang dermawan.
Mendiang suaminya menghabiskan sebahagian besar kerjayanya di syarikat teknologi NCR dan kemudian di Hewlett-Packard sebelum menyertai Oracle pada 2010. Dia mempunyai anggaran nilai kekayaan bersih AS$500 juta (RM2.16 bilion) ketika kematiannya.
Menurut majalah Us, pada Mei 2021, Gates dan Melinda bercerai selepas 27 tahun mendirikan rumah tangga dan dikurniakan dengan tiga orang anak. – Agensi


New Zealand tempat paling selamat jika perang nuklear berlaku
Oleh KOSMO!

10 Februari 2023, 8:30 pm
WASHINGTON – Satu kajian mendapati penduduk yang tinggal di kawasan tertentu di dunia mempunyai peluang lebih tinggi untuk hidup sekiranya ‘kiamat’ nuklear berlaku, lapor laman berita Wion News semalam.
Kajian diterbitkan dalam jurnal Risk Analysis itu menyenaraikan beberapa kawasan termasuk Australia, New Zealand, Iceland dan dua negara pulau di Lautan Pasifik iaitu Solomon serta Vanuatu.
Negara-negara itu diramal mampu menghasilkan makanan mencukupi untuk penduduk masing-masing iaitu faktor utama dalam memulihkan tamadun manusia selepas perang nuklear berlaku.
Pasukan penyelidik telah membandingkan 38 negara kepulauan berdasarkan 13 faktor untuk meramalkan kawasan yang mempunyai peluang terbaik untuk bertahan dalam dunia pasca perang nuklear.
Australia dan New Zealand menunjukkan prestasi terbaik dalam analisis tersebut kerana berada di lokasi yang jauh dari tempat yang berisiko mencetuskan perang nuklear.
Selain itu, Australia mendapat skor tinggi kerana mempunyai infrastruktur baik, lebihan tenaga yang besar, keselamatan kesihatan yang tinggi dan banyak lagi.

Bagaimanapun, hubungan rapat negara itu dengan Amerika Syarikat (AS) dan Britain menjadikannya terdedah kepada serangan nuklear. Berdasarkan aspek tersebut, New Zealand didakwa lebih bernasib baik. – Agensi


Gempa Turkiye: Lima lagi mangsa maut dibawa keluar SMART
Oleh KOSMO!

10 Februari 2023, 7:56 pm
PETALING JAYA – Pasukan Mencari dan Menyelamat Khas Malaysia (SMART) berjaya mengeluarkan lima lagi mangsa gempa bumi dari runtuhan bangunan tujuh tingkat di Nurdagi, Gaziantep, Turkiye.
SMART menerusi satu hantaran di Facebook memaklumkan, lima mangsa tersebut melibatkan tiga lelaki, seorang wanita serta seorang kanak-kanak perempuan.
“Kaedah ‘cutting & breaking’ menggunakan peralatan khas pasukan SMART. Operasi amat rumit dan berbahaya memandangkan struktur tidak stabil.
“Mangsa yang dijumpai telah meninggal dunia. Salam takziah,” kata SMART hari ini.
Terdahulu, Kosmo! Online melaporkan SMART berjaya mengeluarkan tiga mangsa gempa bumi di lokasi yang sama, namun kesemuanya telah meninggal dunia.
Mangsa tersebut masing-masing terdiri daripada seorang wanita, lelaki dan kanak-kanak yang terperangkap serta mengambil masa dua jam untuk dikeluarkan menggunakan peralatan khas. – KOSMO! ONLINE


Juara Famili Duo, Zaki Yamani sasar 7A SPM
Oleh MOHD. HAIKAL ISA

10 Februari 2023, 8:00 pm
PETALING JAYA – Baru sahaja dinobatkan sebagai juara program Famili Duo, Zaki Yamani, 17, tekun mengulang kaji pelajaran kerana bakal menduduki peperiksaan Sijil Pelajaran Malaysia (SPM) 2023.
Menyedari kesibukan kerjaya seninya sebagai penyanyi dan pelakon, Zaki atau nama sebenarnya Ahmad Zaki Yamani Jamal Ubaidillah mengambil inisiatif dengan mengikuti kelas tusyen di Pusat peningkatan akademik dan pakar dalam membantu pelajar SPM (PTTI) sejak penghujung tahun lalu.
Zaki yang bergelar juara Famili Duo bersama abangnya, Yamani Abdillah berkata, dia mahu memantapkan lima subjek sebagai persediaan SPM iaitu Bahasa Melayu, Bahasa Inggeris, Sejarah, Matematik dan Sains.
“Saya mengikuti kelas di PTTI sebab mahu memberi fokus pada lima subjek. Ini kerana, saya mahu ‘kejar’ semula pelajaran yang banyak tertinggal ekoran terbabit dengan kerjaya seni. Saya fikir, sibuk macam mana pun saya bekerja, pelajaran tetap menjadi keutamaan.
“Alhamdulillah, saya bertuah kerana cikgu di PTTI semuanya ‘sporting’ dan banyak membantu termasuk rakan-rakan di situ. Pendek kata, saya tak berasa terasing pun. Malah mereka menyambut baik.
“Diakui pada awal kelas tu agak kekok juga, tapi apabila dah lama saya mula faham apa yang diajar. Sesi yang diikuti memberi banyak kesan pada prestasi pelajaran saya. Macam subjek Matematik misalnya, ada peningkatan. Kalau soalan dari cikgu di sekolah, saya boleh jawab lebih baik berbanding dulu,” katanya.
Bukan sahaja pelajar, malah Zaki turut dipilih sebagai Ikon PTTI. Sehubungan itu, Zaki berkata, dia perlu memberikan contoh terbaik kepada semua pelajar baik dari segi disiplin mahupun keputusan peperiksaan.

“Sejujurnya saya sangat teruja apabila PTTI ambil saya sebabai ikon mereka. Saya tak pernah dapat tawaran macam ini. Jadi, sebagai ikon saya kena buktikan layak digelar ikon.
“Sebab itu saya kena belajar bersungguh-sungguh kerana orang akan berikan perhatian pada kita. Bukan saja pelajaran tapi juga disiplin dan tingkah laku kita. Seperkara yang saya suka di PTTI adalah mereka ajar kita lebih berdisiplin untuk datang ke kelas mengikut jadual ditetapkan.
“Untuk SPM 2023 saya menyasarkan 7A. Insya-Allah, kalau ada rezeki. Kalau tidak dapat, tak apa. Apa yang penting semua subjek lulus,” katanya yang bercita-cita menjadi seorang pensyarah.
Bempena kemenangan Zaki dalam Famili Duo baru-baru ini, PTTI menawarkan 10,000 buku percuma untuk semua pelajar SPM di seluruh Malaysia. – KOSMO! ONLINE


KPDN bangunkan aplikasi direktori Menu Rahmah
Oleh KHAIRUL MOHD. ALI

10 Februari 2023, 7:50 pm
JOHOR BAHRU – Kementerian Perdagangan Dalam Negeri dan Kos Sara Hidup (KPDN) sedang membangunkan aplikasi Menu Rahmah bagi terus memperkasa jenama berkenaan serta pengusaha yang melibatkan diri secara sukarela.
Menterinya, Datuk Seri Salahuddin Ayub berkata, aplikasi yang akan dilancarkan dalam tempoh terdekat itu memaparkan direktori premis perniagaan makanan di seluruh negara yang menyediakan Menu Rahmah.
“Kita akan selaraskan pelaksanaan program Menu Rahmah ini, ketika ini kita sedang bangunkan satu aplikasi direktori yang mempamerkan lokasi dimana Menu Rahmah boleh diperoleh, termasuklah waktu penyediaan menu untuk mudahkan pelanggan,” katanya pada sidang media selepas melancarkan menu Burger Rahmah di restoran makanan segera Burger King di Taman Bukit Indah di sini hari ini.
Sementara itu, Salahuddin yang juga merupakan Ahli Parlimen Pulai memberitahu, pelaksanaan Menu Rahmah tidak bertujuan mengubah model perniagaan asal yang dilaksana pengusaha.
“Dua hari lalu, sebuah pasar raya merekodkan peningkatan jualan 30 peratus selepas melancarkan Jualan Rahmah. Ini bermakna, mana-mana pengusaha yang beri komitmen kepada jenama Rahmah ini boleh merekodkan keuntungan,” jelasnya.
Dalam pada itu, Salahuddin memberitahu, Burger King menjadi restoran makanan segera pertama yang menyahut inisiatif kerajaan dalam menyediakan menu makanan pada harga sederhana melalui pelaksanaan program Menu Rahmah.

“Produk Burger Rahmah merupakan burger ayam atau daging, beserta sayur dan sebotol air mineral yang dijual di kesemua 140 cawangan Burger King seluruh negara,” katanya. – KOSMO! ONLINE


Pemandu Kancil cabut lari lepas langgar motosikal
Oleh TUAN NURHIDAYAH TUAN AB.GHANI

10 Februari 2023, 8:08 pm
PETALING JAYA – Insiden pemandu kereta jenis Perodua Kancil bertindak melarikan diri selepas melanggar sebuah motosikal yang berada di belakangnya dipercayai berlaku di sebuah stesen minyak sekitar Bukit Raja, Klang.
Rakaman televisyen litar tertutup (CCTV) yang berdurasi lebih satu minit berkenaan dikongsikan oleh seorang pengguna Facebook, Ken Block Faiz menerusi kumpulan Dashcam Owners Malaysia.
Berdasarkan perkongsian tersebut, pemilik kenderaan itu dilihat melanggar motosikal milik seorang rider p-hailing yang diparkir berhadapan tandas stesen minyak berkenaan.
“Ambil ‘side reverse’ siap-siap takut tak lepas nak belok kanan nanti. Kancil kan panjang,” tulisnya dalam hantaran itu.
Sehubungan itu, rakaman berkenaan juga turut mencuri perhatian serta menimbulkan rasa tidak puas hati mereka yang menonton video tersebut.
“Biasa pandu treler tapi hari ni bawa Kancil. Cermin pandang sisi pula kecil,” komen Al Mera.

“Nasib dia la penunggang motosikal bukan kepala angin. Kalau jenis angin puting beliung mahu dia baling topi keledar dah. Sepak kereta lagi,” tulis Mohd Salim.
“Tak hairan kalau spesis macam ini masih wujud, memang susah nak hapuskan. Kena berhati-hati selalu,” pesan Tarpoktar Tarpoktar.
Dalam pada itu, sikap pemandu Kancil yang tidak berhenti serta meminta maaf kepada penunggang motosikal terbabit cetus kemarahan orang ramai sekali gus menimbulkan persoalan dari mana individu terbabit mendapatkan lesen kenderaan. -KOSMO! ONLINE


Malaysia catat pertumbuhan kukuh 8.7 peratus tahun lalu
Oleh EDDY AQMAL MOHAMED HAMIDI

10 Februari 2023, 8:20 pm
PUTRAJAYA – Ekonomi Malaysia merekodkan prestasi memberangsangkan dengan mencatat pertumbuhan Keluaran Dalam Negeri Kasar (KDNK) sebanyak 8.7 peratus untuk tahun 2022, melebihi anggaran 6.5 hingga 7.0 peratus yang dibuat pada Oktober 2022.
Kementerian Kewangan (MOF) dalam kenyataan hari ini berkata, prestasi pertumbuhan itu juga adalah jauh melebihi pertumbuhan ekonomi 3.1 peratus yang dicapai negara pada 2021.
“Pencapaian pertumbuhan 8.7 peratus pada 2022 disokong oleh prestasi ekonomi yang kukuh pada suku keempat tahun 2022 yang antara lain melihat pemulihan perbelanjaan dan pelaburan swasta, penurunan pengangguran serta pengukuhan mata wang Ringgit.
“Ini jelas menunjukkan pemulihan keyakinan pengguna, perniagaan dan pelabur kepada ekonomi negara,” kata kenyataan itu.
Menurut MOF, antara indikator ekonomi yang telah menunjukkan prestasi kukuh pada suku keempat 2022 adalah permintaan domestik terus dipacu oleh penggunaan swasta yang disokong prospek pasaran buruh lebih baik dan keyakinan perniagaan yang kekal positif.
“Pasaran buruh juga mengekalkan tahap guna tenaga penuh dengan kadar pengangguran berkurang kepada 3.6 peratus pada S4 2022 (S3 2022: 3.7 peratus).

“Ringgit Malaysia bertambah kukuh pada 5.3 peratus berbanding dollar Amerika syarikat malah Ringgit Malaysia juga telah turut kukuh berbanding rakan perdagangan utama,” jelasnya.
Pada masa sama, MOF memaklumkan, perdagangan luar terus mencatatkan pertumbuhan dua digit di samping prestasi pelaburan langsung asing (FDI) yang memberangsangkan.
“Jumlah dagangan berkembang sebanyak 14.8 peratus kepada RM718.7 bilion dengan eksport dan import kasar masing-masing meningkat sebanyak 11.8 peratus dan 18.7 peratus.
“Malaysia juga merekodkan FDI bersih sebanyak RM19.3 bilion pada S4 2022 (S3 2022: RM12.3 bilion),” ujarnya.
Tambah kenyataan itu, pertumbuhan KDNK negara dijangka menyederhana pada 2023, sejajar dengan tinjauan ekonomi global terkini oleh IMF dan Bank Dunia yang menganggar pertumbuhan ekonomi dunia menurun daripada 3.4 peratus pada 2022 kepada 2.9 peratus pada 2023.
“Dengan persekitaran ekonomi global yang semakin mencabar, Belanjawan 2023 akan menggariskan strategi kerajaan untuk terus menyokong pertumbuhan ekonomi serta keyakinan sektor swasta bagi meneruskan momentum pertumbuhan yang dicapai pada tahun 2022 demi kesejahteraan rakyat,” katanya. – KOSMO! ONLINE


Cekal membesarkan 3 anak OKU
Oleh NURUL IZZATI ZAINI

10 Februari 2023, 8:16 pm
KUALA LUMPUR – Kasih sayang ibu membawa ke syurga.

Itu perumpamaan yang sesuai untuk menggambarkan pengorbanan Noraniza Abdul Wahab, 35, bekas pesakit kanser pangkal rahim tahap 1, yang tabah menjaga tiga orang anaknya yang berstatus orang kelainan upaya (OKU).

Baru sahaja ingin menarik nafas lega setelah tiga tahun bertarung dengan kanser, Noraniza sekali lagi diuji dengan masalah kemurungan atau dikenali Disruptive Mood Dysregulation Disorder (DMDD) sejak November tahun lalu.

Selain itu, dia juga tidak mampu bekerja kerana perlu kerap menghadiri janji temu hospital untuk tiga anaknya, Nur Ainul Mardhiah, 13, Ahmad Zikri Hakim, 9, dan Nur Anis Shahmina, 7, masing-masing didiagnos dengan OKU intelektual, fizikal dan autisme.

“Anak-anak bersekolah di sebuah sekolah di Setapak, Kuala Lumpur di bawah Program Pendidikan Khas. Kos yuran dan belanja persekolahan untuk seorang anak menelan kos lebih RM400 sebulan.

“Setiap bulan saya perlu bawa mereka ke Hospital Kuala Lumpur dari rumah saya yang terletak di Wangsa Maju dengan menaiki teksi. Lebih 18 kali janji temu termasuk lain-lain kecemasan. Jadi, saya perlu keluarkan kos pengangkutan hampir RM800.

“Doktor juga menyarankan untuk saya memberi susu khas kepada anak kedua dan bongsu kerana mereka menghadapi masalah usus dan berat badan menurun. Kos susu khas RM2,000 bulanan,” katanya kepada Kosmo! di sini baru-baru ini.

Tambahnya, Ahmad Zikri pernah didiagnos dengan penyakit jantung ketika berusia enam bulan dan pernah menjalani pembedahan usus ketika berumur 14 hari, selain menghidapi penyakit kronik lain seperti asma.

Ujar Noraniza, dia kini bergantung sepenuhnya kepada bantuan Jabatan Kebajikan Masyarakat dan zakat Baitulmal Majlis Agama Islam Wilayah Persekutuan berikutan tidak mempunyai pekerjaan tetap.

“Saya berharap agar mendapat sokongan dan bantuan daripada masyarakat kerana ada yang tuduh anak-anak saya pemegang kad OKU palsu. Kononnya saya ingin mendapatkan perhatian masyarakat.

“Saya tidak hiraukan dan terus pandang ke depan demi anak-anak.

“Alangkah leganya jika ada badan-badan kebajikan lain yang sudi membantu saya. Membesarkan anak-anak OKU seorang diri dengan kos sara hidup yang semakin meningkat begitu mencabar,” katanya.

Orang ramai yang ingin menghulurkan bantuan boleh berbuat demikian menerusi akaun Bank Islam bernombor 13044021060457 atau menghubungi Noraniza di talian 010-517 3766. – KOSMO! ONLINE


Malaysia ke-5 kedatangan pelancong paling ramai di ASEAN
Oleh KOSMO!

10 Februari 2023, 7:25 pm
PETALING JAYA – Malaysia berada di tangga kelima kehadiran pelancong di antara negara ASEAN dengan kemasukan seramai 3 juta pelancong pada tahun 2022.
Menurut bancian yang dilakukan Seastats menunjukkan, Thailand merupakan negara teramai dikunjungi pelancong pada tahun lalu iaitu 11.15 juta pelancong.
Di tangga kedua adalah Singapura dengan kedatangan pelancong seramai 6.3 juta, manakala di tangga ketiga adalah Indonesia dengan kehadiran 5.47 juta kemasukan.
Berada di atas Malaysia adalah Vietnam dengan menerima 3.66 juta kemasukan pelancong tahun lalu.

Di tangga keenam dan ketujuh adalah Filipina dan Kemboja dengan mencatatkan jumlah kemasukan pelancong masing-masing seramai 2.65 juta dan 2.28 juta.
Sementara di tangga kelapan dan kesembilan merupakan Laos dan Brunei dengan masing-masing mencatatkan kemasukkan seramai 900,000 dan 244,000 pelancong.

Manakala di tangga ke-10 dan terakhir di tangga ke-11 adalah Myanmar serta Timor Timur dengan kemasukan pelancong masing-masing seramai 234,000 dan 78,000 pelancong tahun lalu. – KOSMO! ONLINE


MEF sokong keputusan Anwar tidak benarkan pengeluaran KWSP
Oleh TUAN NURHIDAYAH TUAN AB.GHANI

10 Februari 2023, 6:47 pm
PETALING JAYA – Persekutuan Majikan-majikan Malaysia (MEF) menyokong penuh keputusan Perdana Menteri, Datuk Seri Anwar Ibrahim tidak membenarkan rakyat membuat pengeluaran Kumpulan Wang Simpanan Pekerja (KWSP).
Presiden MEF, Datuk Dr Syed Hussain Syed Husman berkata, pihaknya menghargai keputusan berani Perdana Menteri untuk tidak membenarkan pengeluaran KWSP sebelum mencapai umur persaraan susulan hanya tiga peratus rakyat Malaysia mampu bersara dengan selesa.
“Kita amat prihatin dengan pengeluaran simpanan KWSP baru-baru ini melalui skim pengeluaran khas i-Lestari, i-Sinar dan i-Citra dengan jumlah pengeluaran RM101.1 billion mendedahkan ahli KWSP berisiko jatuh ke dalam kemiskinan hari tua.
“MEF menyokong tindakan beliau dan alternatif lain perlu diambil bagi membantu mereka yang terjejas oleh pandemik Covid-19 dan banjir besar,” jelasnya dalam kenyataan.
Menurut Syed Hussain, keputusan berkenaan membantu memastikan kemampanan jangka panjang simpanan KWSP untuk usia tua dimana pencarum KWSP perlu mempunyai minimum RM480,000 simpanan untuk mencapai umur persaraan.
“Dengan penjimatan minimum sebanyak RM480,000 pada umur persaraan, pesara akan diinsuranskan sekurang-kurangnya RM2,666 sebulan untuk digunakan setiap bulan dalam tempoh lima tahun.

“Setelah pengeluaran khas i-Lestari, i-Sinar dan i-Citra, kira-kira 48 peratus ahli KWSP di bawah umur 55 tahun mempunyai simpanan yang sangat rendah dan mereka perlu bekerja selama empat hingga enam tahun lagi untuk menampung semula jumlah yang mereka keluarkan sepanjang tempoh Covid-19,” ujarnya.
Beliau berkata, berdasarkan umur persaraan yang dijangka tidak dinaikkan, pekerja tersebut tidak akan mempunyai simpanan KWSP yang mencukupi untuk persaraan mereka.
“Dengan Malaysia mencapai jumlah penduduk yang semakin berusia menjelang 2030 dan dalam semangat sebenar Malaysia Madani, kerajaan turut bertanggungjawab untuk memastikan mereka mempunyai simpanan yang mencukupi untuk menjalani kehidupan yang normal.
“Kerajaan perlu memikirkan skim lain untuk membantu mereka daripada mengeluarkan simpanan KWSP yang bertujuan untuk keperluan hari tua.
“Tanggungjawab ini tidak boleh diserahkan kepada pekerja individu. Sebagai warganegara, sepanjang hayat dan kerjaya mereka, mereka telah banyak menyumbang kepada negara. Ia adalah peranan negara untuk menjaga mereka apabila mereka bersara,” katanya.
Dalam pada itu, MEF turut mencadangkan dasar semasa yang membenarkan satu pertiga pengeluaran selepas 50 tahun dan pengeluaran semua simpanan KWSP pada umur 55 tahun dikaji semula.
“Berdasarkan umur persaraan yang dinaikkan daripada 55 kepada 60 tahun, tidak lagi relevan untuk KWSP membenarkan ahli mengeluarkan simpanan KWSP apabila mencapai umur 55 tahun.
“Seterusnya, berdasarkan situasi semasa perkara ini amat membimbangkan apabila mendapati bahawa hanya tiga peratus daripada rakyat Malaysia mampu bersara dengan selesa.
“Ini jelas bahawa terdapat keperluan segera untuk penyelesaian yang meluas meliputi program jaringan keselamatan sosial yang berkesan, dasar pasaran buruh yang kukuh, pertumbuhan ekonomi yang mampan, kemahiran semula dan peningkatan kemahiran tenaga kerja serta dasar untuk menggalakkan automasi dan pendigitalan untuk membantu meningkatkan produktiviti dan menjadikan penguasaan ekonomi lebih besar supaya pekerja mempunyai peluang yang lebih baik untuk memperoleh lebih pendapatan, seterusnya meningkatkan caruman mereka kepada KWSP,” katanya. -KOSMO! ONLINE


Salun Singapura samakan wanita berbulu dengan orang utan
Oleh KOSMO!

10 Februari 2023, 6:30 pm
BEIJING – Sebuah rangkaian salun dari Singapura menerima kecaman di media sosial selepas menggunakan imej orang utan dalam iklan di China, lapor laman berita Thaiger semalam.
Iklan yang dipaparkan oleh salun Strip di Shanghai itu menimbulkan kemarahan orang ramai yang menuduh syarikat tersebut memalukan wanita kerana tidak membuang bulu badan mereka.
Sebagai tindak balas terhadap kecaman tersebut, syarikat itu kemudian mengeluarkan satu kenyataan.
“Maskot kami diilhamkan oleh ikon pelancongan Singapura yang disukai ramai dan digunakan sejak jenama itu mula diperkenalkan 20 tahun lalu.
“Strip tidak pernah terlibat dalam kempen memalukan untuk mendorong atau mempengaruhi orang ramai menerima perkhidmatan kecantikan yang memberi manfaat kepada kami.
“Jenama kami percaya kepada jenaka baik dan menetapkan standard tinggi dalam semua kempen iklan melibatkan wanita dan lelaki dengan pemikiran paling progresif.

“Penggunaan kempen pengiklanan dan pemasaran yang inventif dan lucu membolehkan kami menghilangkan rasa malu mengenai topik yang sensitif,” demikian menurut kenyataan tersebut.
Disebabkan reaksi negatif terhadap iklannya, Strip berhenti menggunakan imej orang utan dalam iklan mereka di China dan Hong Kong.
Walaupun mendapat tindak balas negatif, Strip tetap komited terhadap nilai jenamanya dan penggunaan jenaka dalam kempen pengiklanannya.- Agensi


Suami mahu lapor polis penghulu minta gambar bogel isteri
Oleh KOSMO!

10 Februari 2023, 7:30 pm
LOMBOK – Seorang suami akan membuat laporan polis kerana mendakwa Penghulu Desa Ungga, Suasto Hadiputro Armin meminta gambar bogel isterinya melalui aplikasi WhatsApp, lapor portal berita detikbali semalam.
Suami berkenaan dikenali sebagai Kariyawan, 49, dan kini menguruskan kepulangan isterinya yang berumur 19 tahun dan bekerja di Arab Saudi.
“Kami sedang urus kepulangan (isterinya) dari Arab Saudi,” ujarnya kepada detikBali melalui WhatsApp semalam.
Bagi membuat laporan polis, dia menyerahkan sepenuhnya kepada peguam bela isterinya yang juga Penyelaras Aliansi Masyarakat Penjaga Kehormatan Perempuan dan Marwah Desa, Apriadi Abdi Negara.
Suasto masih bertugas sebagai penghulu tetapi Kariyawan memintanya meletakkan jawatan. Suasto menafikan meminta gambar bogel tersebut dan menyatakan tuduhan tersebut adalah tidak benar.
Kata Suasto, nombor WhatsApp yang mengandungi permintaan supaya isteri tersebut menghantar gambar bogelnya sudah lama tidak digunakannya.

Berikutan tuduhan tersebut, sejumlah penduduk desa itu melakukan tunjuk perasaan di pejabat Suasto bagi meminta dia meletak jawatan pada Selasa lalu. – Agensi


Suami isteri terkejut bil dua kopi Starbucks RM19,297
Oleh KOSMO!

10 Februari 2023, 7:00 pm
WASHINGTON – Sepasang suami isteri di negeri Oklahoma terkejut dikenakan bayaran AS$4,456.27 (RM19,297) selepas memesan dua cawan kopi di sebuah cawangan Starbucks di bandar Tulsa, lapor akhbar New York Post semalam.
Jesse O’Dell berkata, baki akaun banknya terjejas selepas memesan kopi seperti biasa pada 7 Januari lalu.
Dia memesan secawan kopi Americano ais untuk isterinya dan frappucino karamel saiz venti (besar) untuk dirinya, dengan bayaran tambahan AS$10 (RM43.30).
Bapa empat anak itu tidak menyedari perkara yang berlaku kerana tidak segera menyemak resit pembelian.
Isterinya, Deedeee menyedari bahawa bayaran empat angka dikenakan untuk minuman mereka apabila dia tidak dapat menggunakan kad kreditnya di sebuah pusat beli-belah, lapor saluran televisyen WNEM.
Pasangan itu segera menghubungi syarikat Starbucks untuk mendapatkan bantuan dan pegawainya menghantar cek kepada mereka untuk menebus wang tunai tersebut tetapi cek yang dihantar adalah cek tendang.

“Kami menghubungi talian bantuan khidmat pelanggan kira-kira 30 hingga 40 kali pada hari itu,” kata Jesse sambil menambah, keluarganya terpaksa membatalkan perjalanan kerana mereka tidak mempunyai wang disebabkan kesilapan yang berlaku.
Jurucakap Starbucks memberitahu bahawa cek pertama ditendang kerana kesilapan ejaan dan cek baharu yang dihantar telah ditunaikan.
Jesse memberi nasihat kepada pelanggan lain supaya berhati-hati dengan caj dalam resit mereka supaya perkara serupa tidak berulang. – Agensi


ADUN Lobak dilantik Ahli Majlis Mesyuarat Kerajaan Negeri Sembilan
Oleh ZAKKINA WATI AHMAD TARMIZI

10 Februari 2023, 7:06 pm
KUALA PILAH – Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan mengurniakan watikah pelantikan Ahli Majlis Mesyuarat Kerajaan, Negeri Sembilan kepada Ahli Dewan Undangan Negeri (ADUN) Lobak, Chew Seh Yong hari ini.
Turut berangkat ke Istiadat Pelantikan dan Mengangkat Sumpah di Istana Besar Seri Menanti Undang Luak Sungai Ujong, Datuk Mubarak Dohak, Undang Luak Johol, Datuk Mohammed Abdullah dan Undang Luak Rembau, Datuk Muhammad Sharip Othman serta kedua-dua anakanda Tuanku Muhriz, Tunku Besar Seri Menanti Tunku Ali Redhauddin dan Tunku Zain Al-’Abidin.
Pelantikan tersebut menyaksikan Seh Yong, 61, akan memegang jawatan sebagai Pengerusi Jawatankuasa Bertindak Sumber Manusia, Perladangan dan Hal Ehwal Bukan Islam Negeri Sembilan selepas jawatan tersebut dikosongkan oleh ADUN Nilai, J. Arul Kumar yang meletakkan jawatan kerana dilantik sebagai Setiausaha Politik Menteri Pengangkutan, Anthony Loke Siew Fook.
Seh Yong daripada parti DAP memenangi kerusi Dewan Undangan Negeri (DUN) Lobak pada Pilihan Raya Umum Ke-14. – KOSMO! ONLINE


Bekas imam maut kemalangan lepas solat Jumaat
Oleh MOHD AZLI ADLAN

10 Februari 2023, 7:31 pm
MARANG – Seorang pesara yang dalam perjalanan pulang dari solat Jumaat hari ini maut setelah motosikal dinaikinya dirempuh sebuah kereta di Kilometer 21, Jalan Kuala Terengganu – Kuala Berang berhampiran Masjid Durian Guling di sini.
Dalam kejadian pada pukul 3.10 petang itu, mangsa, Nordin @ Wan Ghazali Wan Ismail, 78, yang juga bekas imam masjid berkenaan meninggal dunia akibat kecederaan parah di bahagian kepala.
Ketua Polis Daerah Marang, Deputi Superintendan Mohd. Zain Mat Dris berkata, sewaktu kejadian, mangsa dikatakan dalam perjalanan pulang ke rumahnya di Batu 13, Durian Guling di sini.
Beliau berkata, pada masa sama, seorang jurujual wanita berusia 26 tahun pula menaiki kereta Perodua Myvi dalam perjalanan ke tempat kerjanya di sebuah pasar raya di Kuala Berang, Hulu Terengganu.
“Kemalangan berlaku apabila motosikal jenis Modenas Kriss dinaiki lelaki warga emas itu yang berada di laluan kiri arah Kuala Berang dikatakan tiba-tiba memasuki laluan kanan.
“Kereta Perodua Myvi yang dipandu wanita terbabit gagal mengelak lalu merempuh motosikal mangsa,” katanya di sini hari ini.

Mohd. Zain berkata, impak rempuhan tersebut menyebabkan Nordin @ Wan Ghazali tercampak ke jalan raya.
Tambah beliau, mayat mangsa telah dihantar ke Unit Forensik Hospital Hulu Terengganu untuk tindakan lanjut.
“Siasatan lanjut akan dilakukan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Lans Koperal Edrin lemas, tiada pelanggaran SOP – Adly
Oleh DIYANATUL ATIQAH ZAKARYA

10 Februari 2023, 7:38 pm
MELAKA – Latihan amali menyelam dijalani anggota Tentera Darat, Lans Koperal Edrin Baintim, 25, yang dikhuatiri lemas di perairan Pulau Undan adalah mengikut prosedur operasi standard (SOP) ditetapkan.
Perkara itu disahkan Timbalan Menteri Pertahanan, Adly Zahari, yang meninjau pergerakan operasi mencari dan menyelamat (SAR) di pengkalan carilamat (PHC) di Pulau Besar, di sini, hari ini.
“Mengikut laporan yang dilakukan, latihan itu mengikut SOP termasuk dari segi peralatan, kerana sebelum kejadian (lemas) tersebut pasukan telah melakukan penyelaman sedalam 60 kaki dan diteruskan kepada 120 kaki.
“Mangsa juga bukanlah dari kumpulan pertama tetapi kumpulan kedua, kumpulan pertama telahpun selesai melakukan penyelaman (latihan) itu, jadi SOP itu telah dipatuhi,” katanya pada sidang media di Jeti Anjung Batu, di sini, hari ini.
Turut hadir adalah Panglima 21 Gerup Gerak Khas (GGK) Mejar Jeneral Nubli Hashim.
Tambahnya, bagaimanapun satu penilaian dalaman akan dibuat susulan kemalangan itu bagi membolehkan sebarang penambahbaikan dilakukan dalam sistem diguna pakai.

Mengulas lanjut beliau berkata, lokasi latihan berkenaan juga adalah kawasan yang sama digunakan untuk latihan oleh pasukan Angkatan Tentera Malayasia (ATM).
“Kawasan itu bukanlah lokasi baharu, memang melalui ATM, kawasan itu memang biasa digunakan untuk tujuan penyelaman.
“Insiden ini juga berlaku dipercayai disebabkan arus yang deras, kalau kita lihat cuaca dan laut tenang tetapi arus di bawah itu mungkin berbeza dari satu keadaan ke satu keadaan,” jelasnya.
Katanya, latihan menyelam itu juga tidak akan dihentikan susulan ia merupakan keperluan dalam angkatan tersebut.
Dalam perkembangan operasi SAR, Adly memberitahu, operasi itu akan diteruskan dalam beberapa hari lagi dan pencarian turut melibatkan kaedah sonar bagi mengesan sebarang radius yang berkemungkinan menjadi pentunjuk keberadaan mangsa. – KOSMO! ONLINE


Lelaki ‘kantoi’ seleweng diesel guna Toyota Estima
Oleh ISWAN SHAFIQ ISA

10 Februari 2023, 6:57 pm
SEBERANG PERAI – Dua lelaki diberkas selepas dipercayai terlibat dengan aktiviti penyelewengan diesel bersubsidi termasuk menggunakan Toyota Estima dalam dua serbuan berasingan di Bukit Mertajam, di sini semalam.
Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang, S. Jegan berkata, suspek pertama ditahan ketika sedang mengisi minyak di sebuah stesen di Jalan Kulim, kira-kira pukul 5 petang.
Menurutnya, hasil soal siasat terhadap lelaki berusia dalam lingkungan 30-an itu kemudian membawa kepada penemuan satu unit tangki simpanan tambahan berkapasiti 900 liter dalam kenderaan pelbagai guna (MPV) jenis Toyota Estima yang dipandunya.
“Ketika diperiksa, terdapat kira-kira 300 liter diesel bersubsidi yang telah diisi ke dalam tangki simpanan tersebut. Kami percaya pemandu MPV itu mendapat upah ratusan ringgit setiap hari untuk membeli diesel dari beberapa buah stesen minyak di sekitar daerah Seberang Perai Selatan (SPT).
“Diesel itu kemudian akan dihantar kepada kumpulan sindiket terbabit yang seterusnya akan menjualnya pula kepada pihak ketiga,” katanya dalam satu kenyataan hari ini.
Jegan memberitahu, MPV berkenaan disita bersama beberapa barangan lain termasuk satu unit pam motor dan hos, satu unit telefon bimbit, wang tunai berjumlah RM300 serta diesel yang dirampas itu dengan nilai keseluruhan sitaan dianggarkan bernilai RM41,345.

Sementara itu katanya, seorang lagi lelaki diberkas ketika sedang mengisi diesel ke dalam sebuah lori di sebuah stesen minyak di Jalan Baru, kira-kira pukul 9.40 malam tadi.
Jelas beliau, pemeriksaan lanjut terhadap lori itu kemudian menemui sebuah tangki minyak diesel berkapasiti 2,000 liter di bahagian belakang (lori) yang berisi 460 liter diesel.
“Daripada maklumat yang kita terima, lelaki berusia 50-an itu dipercayai mempunyai kaitan dengan suspek pertama yang ditahan,” jelasnya.
Dalam serbuan kedua itu, pihaknya turut menyita sebuah lori jenis Nissan, minyak diesel, pam motor dan hos paip, telefon bimbit, tangki tambahan serta invois belian diesel yang kesemuanya dianggarkan berjumlah RM37,089.
Tambah Jegan, kedua-dua kes kini disiasat di bawah Akta Kawalan Bekalan 1961 yang jika sabit kesalahan, boleh dikenakan hukuman berat termasuk denda dan penjara. – KOSMO! ONLINE


Pembantu rumah Indonesia diberikan pampasan lebih RM476,000
Oleh KOSMO!

10 Februari 2023, 7:32 pm
HONG KONG – Seorang wanita Indonesia yang dipukul bekas majikannya di Hong Kong dan mengalami melecur diberikan pampasan lebih AS$110,000 (RM476,575) hari ini.
Penderaan  terhadap Kartika Puspitasari, 40, menjadi tajuk utama akhbar satu dekad lalu dan mencetuskan protes oleh pembantu-pembantu rumah di Hong Kong.
Majikannya didapati bersalah dan dipenjarakan pada 2013 selepas mahkamah mendengar bagaimana mereka melancarkan kempen keganasan dan memalukan mangsa selama dua tahun.
Dia ditekap menggunakan seterika panas  dan dipukul dengan rantai basikal, menyebabkan badannya berparut di samping mengalami trauma.
Keganasan terhadap Kartika hanya didedahkan selepas dia mendapat perlindungan konsulat dan akhirnya pulang ke Indonesia tanpa menerima sebarang gaji.
Hari ini, seorang hakim memutuskan bahawa Kartika dilayan secara tidak berperikemanusiaan dan menganugerahkannya pampasan sebanyak AS$110,650 (RM479,059).

Di kediamannya di Padang, Pulau Sumatera, Kartika menangis apabila menerima berita tersebut menerusi panggilan video.
“Saya tidak dapat menggambarkan kebaikan kamu semua dengan kata-kata,” ujar wanita itu yang berterima kasih kepada peguam dan rakan-rakannya.
Kira-kira 340,000 pembantu rumah imigran dengan kebanyakan mereka berasal dari Indonesia dan Filipina bekerja di Hong Kong. – AFP


7 maut Genting: Percutian terakhir dua beradik
Oleh ISWAN SHAFIQ ISA

10 Februari 2023, 6:14 pm
SEBERANG PERAI – “Keadaan ayah masih tidak okey dan sukar tidur. Dia terlalu sedih dengan berita pemergian ibu.”
Itu kata anak sulung mangsa tragedi van persiaran terbabas ketika menuruni Genting Highlands pada Rabu lalu, Ang Meng Hong, 62, ketika ditemui di rumahnya di Perkampungan Machang Bubok, Bukit Mertajam, di sini hari ini.
Wong Yunn Wen, 42, berkata, dia mendapat tahu mengenai nahas yang menimpa ibunya dan 13 yang lain termasuk ibu saudaranya, Lee Moy, 67, melalui adik lelakinya, Wong Chia Hao, 41.
“Saya tinggal di Switzerland kerana bekerja di sebuah restoran di sana sejak empat bulan lalu. Walaupun jauh, saya memang selalu berhubung dengan ibu menerusi WhatsApp.
“Kali terakhir, dia (ibu) beritahu saya bahawa dia sudah ‘check-out’ (mendaftar keluar) dari hotel di Genting Highlands dan dalam perjalanan pulang ke Pulau Pinang,” katanya yang baru tiba di Malaysia awal pagi tadi.
Selain Meng Hong dan Moy, kemalangan yang berlaku kira-kira pukul 1.15 tengah hari itu turut meragut lima lagi nyawa termasuk pemandu dan kelindan selain mencederakan lapan penumpang lain.

Beritahu Yunn Wen, ibu dan ibu saudaranya memang gemar bercuti, namun tidak menyangka percutian tersebut merupakan kali terakhir buat mereka.
Jelas Yunn Wen, mayat mendiang ibunya dijangka disemadikan menerusi satu upacara pembakaran mayat di Berapit pada Ahad ini manakala mayat ibu saudaranya pula akan dikebumikan di Kulim, Kedah. – KOSMO! ONLINE


Wisma Putra lancar tabung bencana gempa Turkiye, Syria
Oleh AMREE AHMAD

10 Februari 2023, 5:49 pm
PUTRAJAYA – Wisma Putra melancarkan semula Tabung Bencana Kementerian Luar Negeri (TBKLN) bagi mengutip sumbangan orang awam sehingga 23 Februari ini.
Menurut Wisma Putra, derma yang dikutip itu akan digunakan bagi meringankan beban mangsa gempa di Turkiye dan Syria serta negara-negara sekitar yang terjejas teruk.
“TBKLN sebenarnya telah ditubuhkan kerajaan pada 2006 bertujuan mengumpul dana serta menyelaras sumbangan untuk mangsa bencana di seluruh dunia.
“Sehubungan itu, atas keprihatinan dan semangat Malaysia Madani, usaha murni tabung tersebut diteruskan lagi bagi membantu mangsa gempa bumi yang terkesan baru-baru ini,” kata Wisma Putra dalam satu kenyataan hari ini.
Wisma Putra menambah, orang awam, organisasi korporat dan badan bukan kerajaan yang bersimpati amat dialu-alukan untuk menyalurkan sumbangan terus kepada TBKLN.
Mereka boleh berbuat demikian menerusi akaun Affin Islamic Bank Berhad Cawangan Putrajaya dengan nombor akaun 1054 9000 0599 atas nama rasmi tabung berkenaan.

Jelas Wisma Putra, sumbangan yang dibuat itu adalah layak dituntut sebagai potongan cukai pendapatan di bawah subseksyen 44(6) Akta Cukai Pendapatan 1967.
“Bagi tujuan rekod dan pengeluaran resit rasmi, sila menyatakan butiran sumbangan anda melalui pautan https://tinyurl.com/yck9tnen,” tambah kenyataan berkenaan lagi.
“Sebarang pertanyaan lanjut mengenai tabung ini boleh dikemukakan kepada Sekretariat TBKLN melalui e-mel rasmi [email protected],” kata WIsma Putra. – KOSMO! ONLINE


Banjir di Johor pulih sepenuhnya
Oleh MOHAMAD FAIZAL HASHIM

10 Februari 2023, 5:35 pm
JOHOR BAHRU – Selepas lebih dua minggu dilanda banjir, Johor akhirnya pulih sepenuhnya apabila pusat pemindahan sementara (PPS) terakhir di Balai Raya Kampung Seberang Batu Badak, Segamat ditutup pukul 2 petang tadi.
Setiausaha Kerajaan Negeri, Tan Sri Dr. Azmi Rohani berkata, seramai 22 mangsa banjir daripada tujuh keluarga dibenarkan pulang ke kediaman masing-masing di kampung tersebut.
Azmi merangkap Pengerusi Jawatankuasa Pengurusan Bencana Negeri (JPBN) berkata, dengan penutupan PPS terakhir yang beroperasi sejak 24 Januari lalu itu, negeri ini pulih dari banjir.
“Tujuh keluarga yang ditempatkan di PPS itu dibenarkan pulang selepas banjir di kawasan kediaman mereka di Kampung Seberang Batu Badak surut,” katanya dalam kenyataan hari ini.
Katanya, Jalan Sungai Tiram-Ulu Tebrau di Kulai masih ditutup untuk semua kenderaan disebabkan tanah runtuh, manakala paras air Sungai Bekok di Batu Pahat masih berada pada paras bahaya,” katanya. – KOSMO! ONLINE


Nor Hidayah gesa Ali Puteh segera bayar ganti rugi RM60,000
Oleh KOSMO!

10 Februari 2023, 5:59 pm
PETALING JAYA – Balu Allahyarham Abam Bocey, Siti Nor Hidayah Moh. Ali meminta adik iparnya, Ali Puteh segera membayar ganti rugi RM60,000 seperti diperintahkan Mahkamah Sesyen Kuala Lumpur tahun lalu.
Nor Hidayah mendakwa bayaran tersebut masih belum dilunaskan oleh Ali Puteh atau nama sebenarnya Syed Ali Mubarak Syed Mohd. Ridzuan.
Dakwa beliau, rumah milik arwah suaminya juga belum diserahkan kepadanya dan sehingga kini masih dihuni oleh keluarga Abam atau nama sebenarnya Syed Umar Mokhtar Syed Mohd Ridzuan.
“Hari ini 10 Februari 2023, genap tiga tahun arwah meninggalkan kami. Abang, sayang datang rumah kita, tapi, korang (anda semua) nilailah sendiri.
“Pihak di sana (Ali Puteh) tolong serahkan kunci rumah arwah dan buat bayaran RM60,000. Peguam Dayah dah dua kali hantar surat dan bagi masa 21 hari, tetapi pihak di sana hanya berdiam diri dan mempermainkan perintah mahkamah,” dakwanya menerusi hantaran terbaru di TikTok hari ini.
Dalam pada itu, Nor Hidayah mendakwa beliau mengunjungi rumah tersebut bersama peguamnya, tetapi penghuninya enggan keluar walaupun mereka berulang kali memberi salam.

“Satu jam saya tunggu, tiada siapa yang menyahut dan buka pintu rumah sedangkan ada kereta, motosikal arwah, kasut.
“Korang boleh tengok sendiri rumah kami jadi apa, sedih sangat-sangat. Rumah macam hutan, sedih tengok keadaan rumah arwah suami.
“Sedih sangat, datang dengan perasaan hampa. Datang ke rumah sendiri tetapi tidak dibenarkan masuk. Mereka memang tidak bagi saya masuk rumah,” luahnya.
Nor Hidayah menfailkan saman fitnah terhadap Ali pada Mei 2020 berhubung kenyataan dibuat pelawak itu menerusi akaun Instagramnya yang mendakwa wanita itu seorang isteri tidak bertanggungjawab selain tamak harta arwah suaminya.
Setelah dua tahun, Nor Hidayah memenangi kes tersebut dan Ali diperintahkan membayar ganti rugi RM60,000 kepada kakak iparnya. – KOSMO! ONLINE


KPI perkhidmatan awam perlu lebih telus, bukan ‘syok sendiri’- Cuepacs
Oleh TUAN NURHIDAYAH TUAN AB.GHANI

10 Februari 2023, 5:28 pm
PETALING JAYA – Kongres Kesatuan Pekerja-Pekerja Di Dalam Perkhidmatan Awam (Cuepacs) menyokong saranan Ketua Setiausaha Negara (KSN), Tan Sri Mohd Zuki Ali supaya Indeks Prestasi Utama (KPI) kementerian adalah realistik dan telus, bukan bersifat ‘syok sendiri’.
Pengerusinya, Datuk Adnan Mat berkata, perkara berkenaan perlu dilihat secara menyeluruh bagi memastikan penyampaian perkhidmatan kerajaan kepada rakyat dirasai dan menyentuh keperluan rakyat.
“Ia sangat penting terutama kepada agensi-agensi yang terlibat secara langsung dalam perkhidmatan pelanggan seperti urusan tanah, urusan kaunter, urusan lesen, urusan rawatan dan sebagainya.
“Jika segala urusan ini dapat diperoleh dengan mudah oleh rakyat dan tidak menyukarkan mereka, sudah pasti ia akan memberikan respon positif dan cepat kepada imej sistem penyampaian perkhidmatan awam,” katanya dalam satu kenyataan media hari ini.
Menurut Adnan, pendekatan tersebut juga selari dengan falsafah dalam enam rukun Malaysia Madani seperti dicetuskan oleh Perdana Menteri baru-baru ini dimana beliau mahu pelaporan berpaksikan kepada pencapaian secara realiti.
Sehubungan itu, beliau berkata, ia adalah satu keperluan untuk membangunkan platform secara digital yang boleh memudahkan rakyat memberi respon terhadap perkhidmatan kerajaan.

“Respon tersebut perlulah bersifat sahih dan benar, disokong dengan fakta dan bukti bagi memastikan keaslian respon rakyat ditangani dengan efektif oleh pihak yang bertanggungjawab.
“Respon yang diterima merupakan salah satu kayu ukur kepada pencapaian sesebuah kementerian dan perlu diaudit agar pelaporan pencapaian adalah seimbang dengan realiti semasa di lapangan,” ujarnya.
Dalam pada itu, bagi cadangan aktiviti turun padang, beliau berpandangan ia juga merupakan salah satu cara yang baik bagi mendapatkan respon pantas dalam menyelesaikan isu rakyat.
“Kita tidak boleh hanya tunggu pelanggan datang kepada kita untuk mengenal pasti masalah yang dihadapi oleh rakyat dan kita juga berharap pendekatan ini juga tidak mengganggu perjalanan operasi di pejabat.
“Pendekatan secara menyeluruh perlu diambil bersama-sama termasuk rakyat dan mana-mana pertubuhan bukan kerajaan (NGO) untuk menjadi mata dan telinga kepada agensi masing-masing.
Selain itu, beliau juga mencadangkan sistem ‘reward’ segera yang pelbagai kepada pegawai bawahan yang berjaya meningkatkan perkhidmatan sistem fail atau proses kerja mereka layak terima ganjaran seperti percutian atau trip menarik dan sebagainya.
Ujarnya, pegawai yang tidak mencapai KPI yang ditetapkan pula akan diberi hukuman. -KOSMO! ONLINE


Lebam-lebam perkara biasa dalam filem aksi – Adlin Aman Ramlie
Oleh MOHD. HAIKAL ISA

10 Februari 2023, 5:51 pm
LEBIH tiga tahun menyepikan diri, pelakon berkaliber, Adlin Aman Ramlie menanti peluang untuk beraksi dalam filem genre aksi, sekali gus mengubat kerinduan peminat di persada perfileman tanah air.
Adlin, 50, berkata, dia juga terima tawaran untuk berlakon dalam filem Coast Guard Malaysia: Ops Helang itu kerana tertarik dengan naskhah filem genre aksi unit beruniform itu.
“Saya percaya arwah Pitt juga yang mencadangkan nama saya kepada penerbit untuk membintangi filem ini.
“Saya rindu mahu kembali berlakon, jadi terima tawaran kerana memberi sokongan pada rakan dalam industri perfileman tempatan.
“Justeru, bila dapat tawaran buat filem Coast Guard Malaysia: Ops Helang ini yang juga genre aksi beruniform, saya terus tertarik kerana ia genre berbeza dan tak pernah buat sebelum ini,” katanya.
Filem Coast Guard Malaysia: Ops Helang terbitan Flying Deals Sdn. Bhd. dan Arie Zaharie Production dengan kerjasama Agensi Penguatkuasaan Maritim Malaysia (Maritim Malaysia) itu menampilkan gandingan dua aktor dan aktres popular Saharul Ridzwan dan Julia Farhana Marin selaku teraju utama.

Samat, ketua penjenayah
Berkongsi mengenai watak, kata Adlin, dia melakonkan watak antagonis iaitu Samat yang juga ketua penjenayah dalam filem Coast Guard Malaysia: Ops Helang itu.
“Watak Samat adalah ketua yang menjalankan misi dan memberi arahan kerana ketua nombor satu adalah Sabri Yunus. Filem ini menampilkan babak aksi pergaduhan yang penonton tidak pernah tengok saya lakonkan sebelum ini.
“Saya juga tidak merujuk sesiapa untuk melakonkan watak Samat, sebaliknya ia mengikut idea dan kreativiti sendiri.
“Saya hanya menonjolkan karakter Samat seorang yang dinamik dan ada pesona dan energinya. Gaya saya berlakon memang konsisten dari dulu sampai kini,” katanya.
Ditanya babak paling mencabar pula, kata Adlin, dia perlu melakonkan babak pergaduhan di pulau dengan watak utama, Leftenan Maritim Hafiz (Saharul) dalam filem tersebut.
“Saya juga menjalani latihan ‘fighting’ dengan bimbingan dari koreografer profesional seminggu sebelum penggambaran. Selain itu, ada juga sesi latihan di studio.
“Babak pergaduhan itu aksi yang berterusan dan sudah namanya filem aksi, ia membabitkan banyak percubaan untuk dapatkan shot menarik. Setakat tubuh lebam-lebam buat babak bertinju itu perkara biasa dalam filem aksi,” katanya.
Adlin berkata, dia juga berkampung lebih tiga minggu di Pulau Langkawi sepanjang penggambaran filem itu.
“Banyak cabaran dihadapi ketika penggambaran di Pulau Langkawi kerana ia membabitkan kawasan laut dengan angin kuat dan ombak yang kencang.
“Ada masanya kami barisan pelakon dan kru terpaksa berpatah balik ke darat kerana keadaan cuaca yang tidak mengizinkan untuk kami meneruskan penggambaran,” katanya.
Kena ‘tawan’
Sementara itu, ditanya kelainan dan tarikan pada filem itu, kata Adlin, dia mengucapkan tahniah kepada Maritim Malaysia kerana mereka memberikan sokongan kepada industri perfileman tempatan dengan bekerjasama dalam pembikinan filem skala besar ini seiringan dengan agensi seperti Polis Diraja Malaysia, tentera dan sebagainya.
“Namun, bagi saya penceritaan filem ini menarik dan satu kejayaan yang besar dalam industri perfileman kita kerana Maritim Malaysia hanya meletakkan posisi mereka di latar belakang filem ini sahaja.
“Apa yang menarik, Maritim Malaysia juga memaparkan jalan cerita bagaimana anggota mereka juga tertipu dengan penjenayah, anggota mereka kena tembak, kapal mereka kena tawan (hijack) dan keadaan yang tidak boleh dikawal serta nampak penjahat lebih berkuasa dari mereka.
“Walaupun pada penghujung cerita Maritim Malaysia berjaya menumpaskan kumpulan penjenayah terbabit. Filem ini juga ada ‘attitude’ dan tidak klise dari filem genre aksi lain yang pernah diterbitkan sebelum ini,” katanya.
Filem edaran Metrowealth International Group dan disokong Primeworks Studios (PWS), Media Prima Berhad (MPB) itu mula menjengah pawagam seluruh negara termasuk ditayangkan serentak di Singapura dan Brunei sejak 2 Februari lalu.


Kuhan tambah ‘peluru’ pukulan sudut penalti
Oleh MUHAMMAD ZUHAILY BADLISHAH

10 Februari 2023, 5:20 pm
KUALA LUMPUR – Aspek pukulan sudut penalti bakal menjadi ‘senjata’ utama buat skuad hoki remaja lelaki negara pada Piala Dunia Hoki Remaja 2023 di Kuala Lumpur dari 5 hingga 16 Disember nanti.
Ia selepas skuad Young Tigers mendapat sentuhan legenda negara yang juga pakar pukulan sudut penalti, S. Kuhan untuk mempertajamkan penyudah barisan flicker remaja negara dalam usaha mencari gol.
“Memang saya akui hoki kini sudah banyak perbezaan ketika zaman saya bermain. Ada banyak pembaharuan teknik terutama dari sudut pertahanan pukulan sudut penalti.
“Idea sekarang adalah menilai kebolehan teknik semua pemain dan cuba perbaiki mana yang perlu. Mungkin boleh tunjuk ajar cara berbeza seperti jangan fikir banyak sangat, cuma tumpu kepada jaringkan gol,” katanya.
Kuhan, 47, memulakan tugasnya sebagai penasihat pukulan sudut penalti negara apabila menghadiri sesi latihan skuad remaja kendalian Muhamad Amin Rahim di Stadium Hoki Nasional, Bukit Jalil hari ini.
KUHAN
Ketika ini, lima pemain muda sudah dikenal pasti untuk dibentuk sebagai flicker utama antaranya Shamie Irfan Suhaimi, Fauzan Shah, Amirul Hanif Mamat, T. Perabu dan V. Sriraam.

Kuhan yang pernah membuat 341 kaps antarabangsa, turut bertanggungjawab mengasah penyudah pukulan sudut penalti skuad remaja wanita dan pasukan senior lelaki serta wanita.
Sebagai rekod, skuad Young Tigers perlu berdepan beberapa ujian seperti Sukan SEA Kemboja 2023, Piala Remaja Asia 2023 dan Piala Sultan Johor 2023 sebelum menghadapi Piala Dunia Hoki Remaja 2023 hujung tahun ini.
Pasukan remaja wanita kendalian Lailin Abu Hassan juga berdepan tugas berat tahun ini kerana perlu mencari tiket automatik ke Piala Dunia Hoki Remaja 2023 di Santiago, Chile, Disember nanti melalui Piala Remaja Asia 2023 pada 28 Mei ini. – KOSMO! ONLINE


Warga emas maut motosikal bertembung kereta dipandu remaja
Oleh MUHAMMAD SHAHIZAM TAZALI

10 Februari 2023, 5:43 pm
ALOR GAJAH – Seorang lelaki warga emas maut selepas motosikal ditunggangnya bertembung dengan sebuah kereta di Bandar Satelit Pulau Sebang di sini pagi tadi.
Dalam kejadian kira-kira pukul 10 pagi itu, mangsa, Soam Soon Ee, 63, disahkan meninggal dunia ketika mendapatkan rawatan di Hospital Tampin, Negeri Sembilan.
Ketua Polis Daerah Alor Gajah, Superintendan Arshad Abu berkata, kemalangan berlaku ketika mangsa yang menunggang motosikal jenis Demak EX 90 dalam perjalanan dari Tampin, Negeri Sembilan ke Pulau Sebang.
“Setiba di lokasi, motosikal ditunggang mangsa bertembung dengan sebuah kereta jenis Kia Rio UB dipandu remaja 18 tahun di pertengahan lampu isyarat bandar satelit Pulau Sebang.
“Akibat kemalangan itu, mangsa yang bekerja di bengkel kereta mengalami kecederaan parah di kepala dan dikejarkan ke hospital, namun disahkan meninggal dunia ketika mendapatkan rawatan,” katanya.
Arshad berkata, mayat mangsa dihantar ke unit forensik hospital untuk bedah siasat dan kes disiasat mengikut Seksyen 41(1) Akta Pengangkutan Jalan (APJ) 1987. – KOSMO! ONLINE


Lelaki mengamuk gaya rambut biru tidak sama artis K-pop
Oleh KOSMO!

10 Februari 2023, 5:50 pm
JAKARTA –  Sebuah klip video tular di media sosial Indonesia memaparkan situasi seorang lelaki yang mengamuk di kedai apabila gaya rambut idamannya gagal memenuhi jangkaan, lapor laman berita Liputan6.
Video itu dimuat naik dalam akaun Twitter @bagihumor.
Berdasarkan rakaman, lelaki berkenaan ingin mendapatkan gaya rambut berwarna biru seakan seorang artis K-pop seperti dipaparkan dalam telefon bimbitnya.
Akan tetapi, hasil yang diperoleh berbeza. Walaupun warna rambutnya serupa, bentuk kepalanya yang berbeza menyebabkan ia tidak sesuai dengannya.
Disebabkan tidak memenuhi jangkaan, lelaki itu melepaskan kemarahannya kepada tukang gunting rambut di kedai tersebut.
Klip video tersebut mendapat perhatian orang ramai di ruangan komen.

“Anda boleh tiru gaya sesiapa sahaja. Tetapi ia tidak semestinya sesuai dengan anda,” kata seorang netizen. – Agensi


Ahmad Jais kemudi skuad sepak takraw kebangsaan
Oleh MUHAMMAD RIDUAN MOHD HANAFIAH

10 Februari 2023, 6:16 pm
LEGENDA sepak takraw negara, Ahmad Jais Baharun sah dilantik sebagai ketua jurulatih baharu skuad kebangsaan bagi persediaan negara menghadapi Sukan SEA Kemboja 2023 pada Mei ini.
Nama Ahmad Jais dalam arena sepak takraw negara bukan asing kerana beliau adalah tekong pemenang pingat emas Sukan Asia Hiroshima 1994.
Timbalan Presiden 1 Persatuan Sepaktakraw Malaysia (PSM), Datuk Abdul Halim Suleiman berkata, pelantikan Ahmad Jais sebagai ketua jurulatih diputuskan melalui Mesyuarat Jawatankuasa Pemilihan PSM yang dilakukan kelmarin.
Abdul Halim turut menegaskan, PSM juga akan menyenaraikan seramai 25 pemain untuk menggalas tugas menjelang Sukan SEA Kemboja.
“Pemilihan barisan Skuad sepak takraw lelaki negara akan diadakan pada satu tarikh yang akan dimaklumkan. Seramai 37 orang pemain telah dikenalpasti untuk mencapai tahap kecergasan dan kemahiran pemain.
“Seramai 25 orang pemain akan berada dalam senarai pendek untuk menjalani latihan skuad kebangsaan bagi persiapan Sukan Sea 2023, Phnom Penh, Kemboja  dan Sukan Asia 2022 di Hangzhao, China.

“Bagi pelantikan jurulatih skuad lelaki, wanita dan chinlone akan diputuskan dalam masa terdekat setelah selesai urusan pelepasan atau peminjaman dimuktamadkan oleh PSM dan juga Majlis Sukan Negara (MSN) serta pihak majikan,” kata Abdul Halim yang merangkap Pengerusi Jawatankuasa Pemilihan PSM.
Sebagai rekod, Ahmad Jais bukan sahaja menyumbang emas di Sukan Asia malah beliau turut membantu negara meraih emas Sukan Asia 1990 di Beijing dalam acara berpasukan.
Setahun kemudian, Ahmad Jais turut memastikan  emas di Sukan SEA Manila menjadi milik skuad negara dalam acara berpasukan. – KOSMO! ONLINE


Komando lemas: Edrin sempat bagi wang bayar bil rumah ibu bapa
Oleh DIYANATUL ATIQAH ZAKARYA

10 Februari 2023, 4:42 pm
MELAKA – Keluarga anggota Tentera Darat, Lans Koperal Edrin Daintin, 25, yang dikhuatiri lemas ketika latihan menyelam di perairan Pulau Undan, Selasa lalu masih menaruh harapan agar mangsa dapat ditemui dalam keadaan selamat.
Abangnya, Andy, 28, berkata, kali terakhir keluarganya berjumpa Edrin adalah pada sambutan Tahun Baharu Cina lalu dan mangsa sempat memberikan sejumlah wang bagi membayar bil kediaman ibu bapa mereka di Tongod, Sabah.
Katanya, meskipun keluarganya reda dengan insiden yang berlaku, namun mereka tidak pernah berhenti berharap anak bongsu daripada 10 beradik tersebut dapat ditemui dalam keadaan selamat.
“Kali terakhir saya berjumpa dengannya pada sambutan Tahun Baharu Cina di rumah kakak di Klang, Selangor. Keluarga besar kami berkumpul pada majlis perkahwinan kakak 22 Mei tahun lalu.
“Dia memang seorang anak yang amat mengambil berat perihal keluarga, meskipun sibuk bertugas dia tetap akan membuat panggilan video. Kali terakhir kami bersembang secara virtual pada awal bulan sebelum dia menjalani kursus selaman,” katanya ketika dihubungi pemberita.
Mengulas lanjut, dia berkata, dia hanya mengetahui kejadian yang menimpa Edrin melalui aplikasi WhatsApp pada pukul 4 petang, Selalsa lalu.

“Saya kemudian menghubungi sepupu yang bertugas di Kem Iskandar, Mersing bagi mendapatkan pengesahan berhubung kejadian itu.
“Kami mempunyai seorang abang yang juga askar dan sedang berkursus di Semenanjung, jadi kami empat beradik yang berada di sini berkumpul di Kem Sungai Udang bagi mengikuti perkembangan operasi pencarian adik,” katanya.
Jelasnya, ibu dan bapanya bagaimanapun hanya mengikuti perkembangan dari kampung mereka di Sabah.-KOSMO! ONLINE


Murah punca bubu naga jadi pilihan nelayan tamak
Oleh MOHD YUNUS YAKKUB

10 Februari 2023, 4:51 pm
KUALA SELANGOR – Harga semurah RM18 semeter menjadi antara penyebab penggunaan bubu naga dalam kalangan nelayan di perairan negeri ini.
Peralatan yang diharamkan itu dijual secara berleluasa di platform e-dagang dengan pelbagai saiz sebelum dikatakan diubah suai pengusahanya.
Pengarah Perikanan Selangor, Noraisyah Abu Bakar berkata, modal yang rendah dengan hasil perikanan agak lumayan seterusnya menjadikan kegiatan tersebut semakin berleluasa dan menimbulkan konflik dengan nelayan pantai atau tradisional yang menggunakan cara penangkapan biasa.
Katanya, berdasarkan siasatan awal mendapati penangkapan hasil laut secara tamak dan merosakkan ekosistem itu dilakukan sama ada oleh nelayan berlesen atau tidak.
“Mereka (pengusaha bubu naga) juga dikatakan menggunakan khidmat warga asing yang digajikan mereka.
“Modus operandi juga berubah apabila menggunakan penandaan menerusi sistem pengesanan global (GPS) berbanding penandaan pelampung atau pancang,” katanya pada sidang akhbar di Pusat Tahanan Vessel Jabatan Perikanan Selangor di sini, hari ini.

Menurut beliau, satu rangkaian bubu naga sepanjang 270 meter itu dianggarkan mampu mengaut 300 kilogram (kg) hasil laut.
Tambahnya, ia juga dipasang antara satu hingga empat batu nautika serta boleh tenggelam dengan kedalaman 16 meter dalam laut dan boleh digunakan sehingga setahun bergantung kepada kekerapan penggunaannya.
“Berdasarkan Operasi Khas Bubu Naga selama dua hari, kita berjaya merampas sebanyak 1,435 unit bernilai RM86,100 dan merupakan rampasan tertinggi dalam tempoh lima tahun.
“Ini hasil pemeriksaan terhadap 30 premis di sekitar kawasan jeti Bagan Tengkorak, Kuala Selangor, Sekinchan dan Sungai Besar, Sabak Bernam,” jelasnya.-KOSMO!ONLINE


Mahkamah: Keputusan rayuan NFCorp terhadap Public Bank ditangguh
Oleh NORLIZAH ABAS

10 Februari 2023, 5:16 pm
PUTRAJAYA – Rayuan National Feedlot Corporation Sdn. Bhd. (NFCorp) dan empat yang lain berhubung saman terhadap Public Bank atas dakwaan pelanggaran kontrak akan diputuskan Mahkamah Rayuan pada tarikh lain.
Panel tiga hakim diketuai Datuk Azizah Nawawi yang bersidang bersama Datuk P. Ravinthran dan Datuk S. Nantha Balan menangguhkan keputusan kerana perlu meneliti penghujahan peguam-peguam yang mewakili kedua-dua pihak.
Hakim Azizah pada akhir prosiding memberitahu, pihak-pihak akan dimaklumkan berhubung tarikh keputusan yang akan ditetapkan kelak.
Kelima-lima perayu diwakili oleh barisan peguam diketuai oleh Tan Sri Dr. Muhammad Shafee Abdullah manakala pihak bank diwakili Yoong Sin Min.
Perayu-perayu terdiri daripada NFCorp Sdn. Bhd., Pengerusi Eksekutifnya, Datuk Seri Mohamad Salleh Ismail dan tiga anak syarikatnya, National Meat and Livestock Corporation Sdn. Bhd., Agroscience Industries Sdn. Bhd. dan Real Food Company Sdn. Bhd.
Terdahulu, Muhammad Shafee berhujah panjang lebar bahawa bank berkenaan melanggar kontrak kerahsiaan sehingga menyebabkan maklumat sulit anak-anak guamnya tersebar kepada umum.

Hujah beliau, Mahkamah Tinggi gagal memberi pertimbangan yang sewajarnya berhubung peranan salah seorang kakitangan bank itu sehingga menyebabkan maklumat tersebut bocor dan terdedah kepada pihak lain.
Sementara itu, Sin Min berhujah bahawa bank tidak boleh dipersalahkan berhubung kebocoran maklumat kepada pihak lain.
Peguam itu turut mempersoal mengapa Timbalan Presiden Parti Keadilan Rakyat (PKR), Rafizi Ramli tidak dinamakan sebagai pihak dalam saman itu, sebaliknya perayu-perayu memfailkan saman berlainan terhadap beliau.
Kelima-limanya merayu keputusan Mahkamah Tinggi pada 29 Julai 2019 yang menolak saman mereka terhadap Public Bank atas dakwaan pelanggaran kontrak untuk melindungi kerahsiaan akaun bank mereka.
Hakim Datuk Seri Su Geok Yam ketika memutuskan demikian turut memerintahkan semua plaintif membayar kos RM350,000 kepada Public Bank.
NFCorp, Mohamad Salleh dan tiga anak syarikat menyaman Public Bank pada 22 Mei 2012 kerana mendakwa maklumat sulit dan rahsia perbankan mereka telah disebarkan kepada umum oleh bank tersebut. – KOSMO! ONLINE


Dua pemuda didakwa pecah rumah, lupus harta curi
Oleh SITI NUR MAS ERAH AMRAN

10 Februari 2023, 4:47 pm
SEBERANG PERAI – Dua lelaki mengaku tidak bersalah di Mahkamah Majistret Bukit Mertajam di sini hari ini atas pertuduhan memecah masuk sebuah kediaman dan melupuskan harta curi bulan lalu.
Bagaimanapun, kedua-dua tertuduh iaitu M. Panjanathan, 36, dan R. Sharvin, 22, mengaku tidak bersalah atas pertuduhan yang dibacakan jurubahasa di hadapan Majistret Nurul Rasyidah Mohd Akit.
Mengikut pertuduhan pertama,Panjanathan dan Sharvin didakwa memecah masuk sebuah rumah di Taman Machang Bubok dan mencuri seutas jam tangan jenama Rolex, seutas gelang emas dan lima loket emas pada pukul 1.15 tengah hari, 18 Januari lalu.
Kedua-duanya didakwa mengikut Seksyen 457 Kanun Keseksaan yang membawa hukuman penjara maksimum 14 tahun dan didenda atau sebatan bagi kesalahan kedua dan seterusnya.
Bagi pertuduhan kedua pula, mereka didakwa bersama menghapuskan harta curi iaitu sebuah permainan video Sony Playstation 3 milik seorang individu di sebuah premis di Kompleks Megamall Pinang di sini, 21 Januari lalu.
Mahkamah memerintahkan setiap tertuduh dijamin RM6,000 bagi pertuduhan pertama dan RM4,000 bagi pertuduhan kedua dengan seorang penjamin.- KOSMO! ONLINE


Fezty gembira kongsi rezeki bisnes dengan golongan susah
Oleh KOSMO

10 Februari 2023, 4:30 pm
“SAYA pernah rasa susah sebelum ini, sebab itu saya tahu betapa gembiranya hati orang yang betul-betul memerlukan dan berada dalam kesusahan”.
Itu luahan jujur usahawan muda Fezty Edayu Kamel yang menyifatkan puas dapat membantu golongan memerlukan sejak dia melibatkan diri dalam peniagaan.
Katanya yang juga pengasas perniagaan L’amour Exclusive HQ dan L’amour Exclusive Boutique berpangkalan di Tampin, Negeri Sembilan, menjadi tanggungjawabnya tanpa disuruh mana-mana pihak untuk membantu apa yang termampu.
“Alhamdulillah dengan sedikit rezeki yang Allah kurniakan kepada saya ini, saya pulangkan semula kepada orang lain dalam pelbagai cara.
“Jujur secara personal, sejak berniaga lebih daripada empat tahun lalu, syarikat banyak membantu sekolah-sekolah di sekitar Tampin dan Kuala Pilah yang memerlukan bantuan.
“Tidak berfokus kepada sekolah sahaja, kami bersama pasukan turut aktif membantu mangsa banjir dan menghulurkan bantuan makanan serta barangan memerlukan kepada penduduk sekitar ketika Perintah Kawalan Pergerakan sebelum ini,” katanya.
Menurut ibu kepada dua cahaya mata ini lagi, dia sebenarnya jarang sekali dan malu untuk memaparkan segala aktiviti yang dilakukannya di media sosial dan lebih selesa melakukannya secara senyap-senyap.
PERNIAGAAN yang dibangunkan anak jati Felda Serting Hilir, Negeri Sembilan ini turut menerima pelbagai anugerah terkemuka negara.
Akuinya lagi, berkongsi rezeki boleh dikatakan sudah menjadi hobi selain seronok melakukannya lebih-lebih lagi pernah melalui detik sukar ketika zaman kanak-kanak dan remaja.
“Saya faham dan tahu sangat macam mana jadi orang susah sebab saya juga pernah melaluinya.
“Bila kita ada rezeki lebih dan dapat bantu mereka yang kita tahu memang memerlukan, kita juga akan gembira dengan pertolongan yang dilakukan itu.
“Bagi orang yang dibantu pula, kita rasa seakan-akan kembali bernyawa dan keluar seketika daripada masalah besar yang menghimpit diri,” katanya.
Meneruskan perkongsian, Fezty Edayu, 34, memberitahu, syarikat pada setiap bulan juga turut melakukan program bantuan minyak petrol kepada mana-mana pemilik motosikal secara percuma.
SYARIKAT turut aktif memberikan minyak petrol percuma kepada pemilik motosikal terpilih sebagai tangungjawab sosial korporat.
Ujarnya, bantuan tersebut dilakukan sejak tahun lalu dan diteruskan hingga ke hari ini dalam usaha meringankan beban pemilik motosikal.
“Tanpa mengira kaum dan siapa sahaja, kita akan bantu untuk mengisi minyak petrol penuh bagi setiap motosikal.
“Biasanya kita akan beritahu lokasi stesen minyak terplih berdekatan Tampin dengan maklumat dari segi masa dan jumlah motosikal yang terpilih,” katanya.
Bercerita sedikit megenai perniaagan minyak wangi yang diasaskannnya, Fezty Edayu bersyukur kerana kini mempunyai lebih daripada 1,600 pengedar aktif berdaftar.
FEZTY EDAYU (depan, duduk) bersama suami merakamkan gambar kenangan dengan sebahagian ejen, pengedar serta kakitangan syarikat ketika majlis makan malam bertemakan Raja Sehari baru-baru ini.
Ujarnya, syarikat juga baru-baru ini memenangi beberapa anugerah terkemuka selain berjaya menaikkan lima billboard di lebuh raya utama negara.

“Alhamdulillah atas usaha tanpa kenal erti putus asa, kejayaan yang dimiliki hari ini milik semua terutama pasukan saya yang banyak membantu.
“Syarikat juga optimis untuk mengeluarkan lebih banyak pilihan wangian mengikut trend semasa dan menambah bilangan ejen ke 3,000 ahli dan tidak mustahil mencapai 10,000 ejen penghujung tahun ini,” katanya menutup bicara. – KOSMO! ONLINE


Karnival Kerjaya MYFutureJobs beri sinar baharu kehidupan
Oleh MOHD RIDZAUDDIN ROSLAN

10 Februari 2023, 4:28 pm
PUTRAJAYA- Karnival Kerjaya MYFutureJobs anjuran Kementerian Sumber Manusia menerusi Pertubuhan Keselamatan Sosial (Perkeso) dilihat berjaya memberi sinar kehidupan baharu kepada rakyat khususnya yang terkesan ekoran penularan Covid-19.
Sepanjang tahun 2022 sahaja, seramai 294,044 individu telah dibantu mendapat pekerjaan menerusi pelbagai perkhidmatan Perkeso di bawah portal MYFutureJobs yang menjadi tonggak kepada Karnival Pekerjaan Perkeso.
Menurut Nur Farah Hidayah Mohamad Affendi, karnival kerjaya itu telah mengubah kehidupannya selepas kehilangan pekerjaan dalam industri penerbangan ketika penularan Covid-19 tiga tahun lalu.
“Sebelum ini, saya bekerja di Malindo Airways, namun akibat Covid-19, kami telah kehilangan pekerjaan kerana industri penerbangan begitu terkesan dengan penularan pandemik berkenaan.
“Jadi, sepanjang dua tahun itu saya hanya bekerja sendiri sebagai penjual pakaian bagi menampung kehidupan sementara ditawarkan pekerjaan baharu,” katanya kepada Kosmo! di sini semalam.
Bagaimanapun, Nur Farah Hidayah berkata, pada masa sama, dia juga mencari peluang pekerjaan menerusi portal MYFutureJobs dan berjaya ditawarkan bekerja di syarikat penerbangan MYAirlines.

“Menariknya di portal itu, setiap kali ada temuduga terbuka, mereka akan memaklumkan melalui kiriman emel dan ini membolehkan pencari kerja mengetahui maklumat tentang peluang pekerjaan ditawarkan.
“Nasihat saya, pencari kerja seharusnya menggunakan platform tersebut di mana prosesnya bukan sahaja mudah tetapi banyak peluang pekerjaan ditawarkan di situ,” jelasnya.
Selain itu, Pengarah Pasaran Sumber Manusia, Marriot International Malaysia, Jaclyn Low berkata, sebagai majikan, pihaknya berupaya mencari calon berpotensi bagi memenuhi kekosongan kerja ditawarkan.
“Sebelum ini, proses mencari pekerjaan hanya dilakukan melalui platform dalaman syarikat sahaja tanpa menyertai saluran lain termasuk MYFutureJobs.
“Bagaimanapun, selepas menyertai platform pencarian kerja itu, kami berjaya mencari calon berpotensi melalui kaedah yang begitu mesra pengguna,” jelasnya.
Dalam perkembangan sama, Perkeso juga akan melancarkan Skim Keselamatan Sosial Suri Rumah dan Karnival Kerjaya MYFutureJobs 2023 yang akan diadakan pada 11 dan 12 Februari di Pusat Konvensyen Kuala Lumpur.
Perdana Menteri, Datuk Seri Anwar Ibrahim dijangka akan merasmikan Pelancaran Skim Keselamatan Sosial Suri Rumah dan Karnival Kerjaya MYFutureJobs 2023 pada 11 Februari depan.
Karnival itu dijangka menawarkan lebih 13,000 peluang pekerjaan melibatkan 140 syarikat.
Sebanyak 20 peratus daripada jumlah kekosongan tersebut terbuka kepada golongan Orang Kurang Upaya (OKU).
Karnival itu bakal menyaksikan penglibatan majikan besar seperti Maybank, Bank Simpanan Nasional, EXIM Bank, UOA Group dan Avisena Healthcare.
Pelbagai aktiviti perkhidmatan pekerjaan disediakan secara percuma seperti penyediaan resume, pendaftaran portal MYFutureJobs serta bimbingan dan nasihat kerjaya.-KOSMO! ONLINE


Ribut petir, hujan lebat di 10 negeri petang ini
Oleh NURUL IZZATI ZAINI

10 Februari 2023, 4:28 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di 10 negeri sehingga pukul 6 petang ini.
MetMalaysia menerusi kenyataan di laman sesawangnya berkata, negeri-negeri yang terlibat adalah Kedah, Pulau Pinang, Perak, Pahang, Selangor, Kuala Lumpur, Negeri Sembilan, Johor, Sarawak, dan Sabah.
“Bagi Kedah kawasan yang dijangka mengalami cuaca buruk adalah Kuala Muda, Baling, Kulim dan Bandar Baharu, manakala kawasan di Pulau Pinang pula adalah Seberang Perai Utara, Seberang Perai Tengah dan Seberang Perai Selatan.
“Cuaca buruk turut dijangka di Perak (Hulu Perak, Perak Tengah, Hilir Perak, Batang Padang dan Muallim), Pahang (Tanah Tinggi Cameron, Raub dan Bentong) dan Selangor (Hulu Selangor, Gombak dan Hulu Langat).
“Seluruh Kuala Lumpur diikuti dengan Negeri Sembilan (Jelebu, Seremban, Kuala Pilah, Rembau dan Tampin) dan Johor (Kluang dan Kota Tinggi) juga diramalkan mengalami ribut petir dan hujan kencang,” katanya.
Tambahnya, kawasan di Sarawak yang diramalkan mengalami cuaca buruk adalah Sarikei (Julau), Sibu, Kapit (Song dan Kapit), Bintulu (Tatau dan Sebauh), Miri (Subis) dan Limbang manakala di Sabah adalah Pedalaman (Sipitang, Beaufort dan Tambunan), Pantai Barat, Tawau (Lahad Datu) dan Sandakan (Tongod, Telupid dan Beluran).

Sementara itu, MetMalaysia mengeluarkan amaran hujan berterusan kategori waspada di Sarawak selama empat hari bermula 12 Februari ini.
“Kawasan-kawasan yang dijangka mengalami hujan berterusan adalah Kapit (Kapit, Bukit Mabong dan Belaga), Bintulu, Miri dan Limbang,” katanya. – KOSMO! ONLINE


Polis nafi mesej tular taktik baru penyamun tepi jalan raya
Oleh NURUL IZZATI ZAINI

10 Februari 2023, 3:59 pm
PETALING JAYA – Polis mengesahkan tiada laporan diterima mengenai penyebaran mesej tular di media sosial yang mendakwa kononnya terdapat taktik baru dalam jenayah samun.
Setiausaha Polis Diraja Malaysia (PDRM), Datuk Noorsiah Mohd. Saaduddin berkata, mesej tersebut mendakwa penyamun akan meletakkan telefon dalam keadaan lampu menyala di atas jalan raya untuk menarik perhatian mangsa supaya berhenti.
“Mesej itu mendakwa mana-mana mangsa yang berhenti untuk mendapatkan telefon berkenaan, seterusnya akan disamun. PDRM mengesahkan bahawa tiada laporan polis diterima mengenai modus operandi sedemikian,” katanya menerusi satu kenyataan hari ini.
Tambah Noorsiah, orang ramai juga dinasihati supaya tidak menyebarkan mesej-mesej atau berita palsu yang boleh mendatangkan ketakutan dan kegusaran kepada masyarakat.
Ujarnya, mana-mana pihak yang menyebarkan mesej atau berita palsu boleh diambil tindakan di bawah undang-undang yang berkuat kuasa. – KOSMO! ONLINE


KBS cakna ABM kurang tempat latihan
Oleh MUHAMMAD HELMEE RAMLI

10 Februari 2023, 4:35 pm
KUALA LUMPUR – Kementerian Belia dan Sukan (KBS) sedia untuk melakukan apa termampu bagi menyelesaikan isu kekurangan tempat latihan yang sedang dihadapi Akademi Badminton Malaysia (ABM) pada ketika ini.
Menteri Belia dan Sukan, Hannah Yeoh berkata, pihaknya akan mengadakan pertemuan dengan Perbadanan Stadium Malaysia (PSM) bagi membincangkan langkah terbaik untuk menangani masalah yang dihadapi ABM.
Difahamkan, ABM berdepan masalah kekurangan tempat latihan berdasarkan jumlah pemain yang begitu ramai memandangkan pemain-pemain senior dan junior berkongsi fasiliti sama bagi menjalani latihan.
“Hari ini saya melawat ABM buat kali pertama dengan tujuan utama adalah untuk melihat sendiri infrastruktur dan mendapatkan taklimat mengenai tadbir urus selain mendengar cabaran dihadapi di sini.
“Saya difahamkan mereka kekurangan tempat latihan dan ia masalah yang perlu ditangani. Saya akan bawa balik perkara ini ke KBS dan berbincang dengan perbadanan stadium untuk atasi masalah ini,” katanya kepada pemberita ketika melakukan lawatan ke ABM, Bukit Kiara hari ini.
Beliau yang juga Ahli Parlimen Segambut menjelaskan, pihaknya akan memastikan masalah itu dapat diselesaikan secepat mungkin dalam usaha membantu pemain-pemain mendapatkan latihan yang optimum.

“Kekurangan tempat berlatih bermaksud pemain-pemain kita perlu uruskan masa mereka. Pengurusan masa itu mungkin tidak optimum dan ia tidak bagus untuk mereka, oleh sebab itu saya akan selesaikan masalah kekurangan tempat latihan ini secepat mungkin,” ujarnya.
Dalam perkembangan lain, Hannah turut memberitahu, pemain hoki wanita negara, Hanis Nadiah Onn masih boleh membuat rayuan berhubung penggantungan yang dikenakan selepas dia melakukan komen berbaur perkauman di media sosial sebelum ini.
“Ini adalah siasatan bersama yang dilakukan MSN (Majlis Sukan Negara) dan MHC (Konfederasi Hoki Malaysia). Sama ada dia nak merayu ataupun tidak, mungkin perlu jumpa Datuk Shapawi (Ketua Pengarah MSN) dan Datuk Seri Subahan (Presiden MHC), namun itu adalah keputusan yang diumumkan bersama,” tambah beliau. – KOSMO! ONLINE


Pas Kedah sumbang RM10,000 kepada mangsa gempa bumi
Oleh KOSMO

10 Februari 2023, 4:05 pm
PETALING JAYA – Pas Negeri Kedah telah menyerahkan sumbangan awal kepada Tabung Gempa Bumi Turkiye dan Syria kepada PasRelief berjumlah RM10,000 sempena pelancaran tabung itu kelmarin.
Pesuruhjaya PAS Negeri Kedah, Datuk Ahmad Yahaya berkata, sumbangan tersebut adalah insiatif pihaknya dalam membantu mangsa gempa bumi di kedua-dua negara terbabit.
Beliau berkata, Pas Kedah bersama PasRelief mengajak seluruh lapisan masyarakat yang prihatin untuk menyumbang kepada mangsa bencana gempa Turkiye dan Syria.
“Janganlah kita mendiamkan diri pada saat saudara seakidah kita ditimpa bencana gempa yang sangat kuat.
“Sudah tentu hati dan jiwa serta kebersamaan kita bersama saudara kita di sana menyebabkan kita tidak boleh berdiam diri. Ada sesuatu yang perlu kita lakukan apabila melihat ujian musibah yang begitu besar menimpa mereka.
“Maka tunjukkanlah kebersamaan kita bersama rakyat Turkiye dan Syria dengan menyumbang semampu kita. Semoga dengan sumbangan ini, kita dapat meringankan beban yang menimpa mereka di sana,” katanya dalam satu kenyataan.

Terdahulu, Ahmad berkata majlis pelancaran Tabung Gempa Bumi Turkiye dan Syria telah diadakan di Kompleks Pas Negeri Kedah di Alor Setar, kelmarin
Pada majlis tersebut, Ahmad mewakili Pas Kedah telah menyerahkan sumbangan terbabit kepada Pengarah PasRelief, Ustaz Mohd Yusni Mat Piah.
Dalam pada itu, Ahmad berkata, orang ramai yang ingin membuat sumbangan boleh menyalurkannya ke akaun Maybank Islamic : PASRELIEF : 5640-7061-2333 atau melalui :https://infaqpay.my/plus/gempa-bumi-turkiye-pasrelief.-KOSMO! ONLINE


Suami enggan maaf isteri kentut di hadapannya
Oleh KOSMO!

11 Februari 2023, 8:30 pm
CANBERRA – Seorang wanita kecewa apabila suaminya memanggilnya dengan gelaran ‘menjijikkan’ selepas dia pertama kali kentut di hadapan lelaki itu selepas sembilan tahun mereka berkahwin, lapor akhbar New York Post semalam.
Dalam sebuah hantaran di laman Kidspot, wanita itu mendakwa suaminya menganggap perbuatan sendawa dan membuang angin di hadapan orang lain sebagai tidak sopan.
Salah seorang rakan kepada wanita itu pernah bersendawa di hadapan mereka dan si suami asyik mengulangi ‘rasa jijiknya’ sepanjang tempoh perjalanan pulang ke rumah.
“Selepas mendengar tanggapannya terhadap topik itu (sendawa dan kentut), saya akan pastikan saya hanya membuang angin di bilik mandi dan tandas sehingga dia tidak mendengarnya,” tulis wanita itu.
Bagaimanapun pada satu malam, wanita itu secara tidak sengaja terkentut ketika berbaring di sebelah suaminya di atas katil.
“Kentut adalah perkara yang paling tidak sopan boleh dilakukan oleh seorang wanita terutamanya di hadapan suaminya,” kata lelaki itu ketika kejadian, sambil memanggilnya ‘menjijikkan’.

Keesokan harinya, wanita itu meminta maaf kepada suaminya, namun tidak berjaya.
Akibat tidak tahan, wanita itu mendapatkan nasihat rakannya mengenai masalah tersebut. Daripada mencadangkan penyelesaian, rakannya yang marah segera memarahi lelaki itu.
Rakannya berpendapat dia tidak perlu berasa bersalah kerana sendawa dan kentut merupakan fungsi badan semula jadi untuk manusia. Tindakan menahan kentut bahkan boleh menyebabkan seseorang masuk hospital. – Agensi


“Ammar anak yang baik, tapi baru-baru ini kurang bercakap”
Oleh AZMI NORDIN

11 Februari 2023, 11:44 pm
AMPANG – “Saya tidak menyangka Ammar meninggalkan kami buat selama-lamanya, baru-baru ini Ammar berubah menjadi pendiam berbanding ceria dan banyak bercakap,”
Demikian luahan ibu mangsa, Noraliza Yusoff, 34, ibu selepas anaknya, Wan Muhammad Ammar berusia lapan tahun ditemui lemas selepas terjatuh di dalam longkang di Ukay Perdana, di sini, petang tadi
Noraliza berkata, anak sulung daripada lima beradik tersebut turut meminta suri rumah itu memandikan Ammar bersama adik beradiknya yang lain.
“Kebiasaannya Ammar akan mandi bersendirian dan merupakan anak yang manja, ringan tulang serta bertanggungjawab dengan adik beradiknya.
“Ammar pernah berpesan dengan saya supaya jangan tinggalkan dia kerana anak lelaki saya itu tidak mahu tinggal di rumah anak yatim.
Detik yang tidak dapat dilupakan ibunya adalah sempat meminta kepada anaknya mendoakan dirinya panjang umur.

“Itulah permintaan saya terakhir yang paling saya ingati bila teringat tentang Ammar, namun tidak disangka dia pergi dulu,” katanya.
Sementara itu, bapa mangsa Wan Mohd Noor Hafizan Wan Mustafa, 41, berkata, selama hari ini dia tidak pernah dia melihat anaknya bermain di luar apartmen kerana yakin larangannya selama ini dituruti anaknya.
“Saya kerap larang dia keluar apartmen, mandi hujan saya benarkan tapi dalam kawasan apartmen.
“Perkara yang terjadi ini turut buat saya terkesan, namun hanya mampu reda dengan apa yang terjadi.
“Sebak melihat keadaan isteri saya yang tidak pernah berhenti menangis sejak menerima berita sedih kehilangan anak ini,” katanya.
Terdahulu, Kosmo! melaporkan, seorang kanak-kanak ditemui maut manakala rakannya masih hilang selepas tergelincir dan hanyut ke dalam sebuah longkang di Jalan Ukay Perdana, Ukay Ampang, di sini, petang tadi.
kanak-kanak tersebut, Wan Muhammad Ammar Wan Mohd Noor Hafizan, 8 tahun ditemui kira kira 200 meter daripada jarak dari lokasi kejadian di tebing sungai di lokasi tersebut.
Sementara itu, mangsa kedua, Muhammad Rizqullah Mohd Shafie berusia 10 tahun masih diteruskan sehingga kini. -KOSMO! ONLINE.


Kanak-kanak lemas, rakan hilang hanyut dalam longkang
Oleh AZMI NORDIN

11 Februari 2023, 8:24 pm
AMPANG – Seorang daripada dua kanak-kanak lelaki ditemui maut selepas tergelincir lalu hanyut dalam sebuah longkang di Jalan Ukay Perdana, Ukay Ampang, di sini, petang tadi.
Pengarah Bomba Selangor, Datuk Norazam Khamis berkata, pihaknya menerima panggilan kecemasan berhubung kejadian tersebut pada pukul 4.44 petang sebelum menggerakkan anggota ke lokasi.
Katanya, sebanyak sembilan anggota berserta dua jentera telah dikejarkan ke lokasi kemalangan dari Balai Bomba dan Penyelamat (BBP) Ampang, bagi melakukan kerja mencari dan menyelamat (SAR).
“Setibanya anggota di lokasi mendapati dua kanak-kanak lelaki masing-masing berusia lapan dan 10 tahun telah hanyut dalam sebuah longkang berkedalam empat kaki.
“Dipercayai kedua-duanya ketika itu sedang bermain air di longkang, kemungkinan telah tergelincir semasa hujan,” katanya dalam kenyataan hari ini.
Jelas Norazam, kerja mencari dan menyelamat setakat pukul 6.30 petang telah menemui mangsa pertama namun sudah meninggal dunia.

“Wan Muhammad Ammar Wan Mohd Noor Hafizan, 10 tahun ditemui kira kira 200 meter daripada jarak dari lokasi kejadian.
“Operasi mencari dan menyelamat mangsa kedua, Muhammad Rizqullah Mohd Shafie, 8 tahun masih diteruskan sehingga kini,” katanya. -KOSMO! ONLINE.


Litar Sepang bakal ditutup pada Mac
Oleh MUHAMMAD RIDUAN MOHD HANAFIAH

11 Februari 2023, 9:37 pm
SEPANG – Litar Antarabangsa Sepang (SIC) bakal menaik taraf keadaan permukaan litar bermula pada Mac nanti bagi memastikan litar di sepanjang 5.54 kilometer (km) itu selamat digunakan terutama ketika menganjurkan perlumbaan MotoGP di Grand Prix (GP) Malaysia yang berlangsung pada November nanti.
Ketua Pegawai Eksekutif SIC, Azhan Shafriman Hanif berkata, penurapan litar tersebut tidak membabitkan keseluruhan di sepanjang 5.54 km dan hanya melibatkan kira-kira 1 kilometer di Selekoh 7, 8 dan 9.
Katanya, kerja-kerja penurapan baharu tersebut sepatutnya dilakukan pada 2021, namun disebabkan Covid-19 pihaknya terpaksa menangguhkan sementara sebelum membuat keputusan untuk melakukan tahun ini atas saranan Persekutuan Motosikal Antarabangsa (FIM).
Kali terakhir SIC menaik taraf litar sepanjang 5.54 kilometer tersebut adalah pada tahun 2016 dan selepas itu tiada sebarang penurapan baharu dilakukan pada litar tersebut.
“Kerja naik taraf permukaan litar tidak dilakukan sepenuhnya dan hanya melibatkan beberapa tempat iaitu di Selekoh 7,8 dan 9. Seperti sedia maklum, litar ini seperti stadium bola sepak dimana pada satu-satu masa perlukan penyelenggaraan.
“Kita lihat ada beberapa tempat yang perlu dinaik taraf, jadi kita perlukan bantuan kerajaan untuk membantu kita untuk memastikan litar ini dalam keadaan baik. Lagipun, untuk menurap litar ini bukan murah kerana untuk menurap sepanjang 5.54 km itu memerlukan kos kira-kira RM20 juta.

“FIM juga pernah beri pandangan mengenai perkara tersebut, jadi kita perlu baiki permukaan litar ini sebelum kita memulakan perlumbaan MotoGP yang membuka tirai pada November nanti.
“Jika mendapat kelulusan kita rancang untuk tutup litar ini pada Mac nanti dan buka semula pada Mei untuk memastikan keadaan litar benar-benar bersedia untuk digunakan sepenuhnya,” katanya ketika ditemui di sini semalam. -KOSMO! ONLINE.


[KEMASKINI] SAR kanak-kanak hanyut ditangguhkan ekoran kawasan gelap
Oleh AZMI NORDIN

11 Februari 2023, 10:13 pm
AMPANG – Pihak bomba menangguhkan operasi mencari dan menyelamat (SAR) seorang kanak-kanak yang dikhuatiri lemas selepas terjatuh ke dalam longkang di Jalan Ukay Perdana, Ukay Perdana, di sini, petang tadi ekoran keadaan gelap.
Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata, operasi yang bermula pukul 5.08 petang tadi ditangguhkan pada pukul 8.15 malam tadi.
Katanya, seramai kira-kira 30 anggota termasuk daripada Unit Anjing Pengesan (K9) dan Pasukan Penyelamat Di Air (PPDA) serta agensi lain terbabit dalam operasi ini.
“Kita akan memindahkan pusat kawalan (operasi) di sebuah tahfiz berhampiran untuk pencarian esok memandangkan lokasi berkenaan lebih dekat dengan laluan pencarian.
“Dianggarkan keluasan pencarian esok adalah sejauh satu kilometer dari lokasi mangsa dilaporkan terjatuh di dalam longkang berkenaan,” katanya ketika dihubungi hari ini.
Menurut Norazam, kejadian terjadi apabila dua mangsa berkenaan dipercayai bermain air berhampiran longkang berkenaan bersama tiga lagi rakannya.

“Cuaca buruk dan juga hujan lebat menyebabkan dua mangsa tersebut mungkin tergelincir ke dalam longkang yang sedalam 1.2 meter sebelum dihanyutkan arus deras,” katanya.
Terdahulu, Kosmo! melaporkan, seorang kanak-kanak ditemui maut manakala rakannya masih hilang selepas tergelincir dan hanyut ke dalam sebuah longkang di Jalan Ukay Perdana, Ukay Ampang, di sini, petang tadi.
kanak-kanak tersebut, Wan Muhammad Ammar Wan Mohd Noor Hafizan, 10 tahun ditemui kira kira 200 meter daripada jarak dari lokasi kejadian di tebing sungai di lokasi tersebut.
Sementara itu, mangsa kedua, Muhammad Rizqullah Mohd Shafie berusia 8 tahun masih diteruskan sehingga kini. -KOSMO! ONLINE.


Hospital Medan Malaysia di Turkiye operasi Rabu depan
Oleh MOHD RIDZAUDDIN ROSLAN

11 Februari 2023, 10:17 pm
SEPANG- Hospital Medan Malaysia milik Angkatan Tentera Malaysia (ATM) dijangka memulakan operasi di Adiyaman, Turkiye pada Rabu depan bagi memberikan khidmat perubatan kepada mangsa gempa bumi di sana.
Panglima Angkatan Bersama, Leftenan Jeneral Datuk Noor Mohamad Akmar Mohd. Dom berkata, operasi hospital medan itu akan menawarkan perkhidmatan perubatan bagi Tahap 1 dan 2 termasuk prosedur pembedahan.
“Aturgerak pegawai dan anggota OP STARLIGHT II dilaksanakan dalam tiga fasa penghantaran iaitu bermula 10 Februari 2023 dengan menggunakan pesawat A400M Tentera Udara Diraja Malaysia (TUDM) serta pesawat komersial.
“Kumpulan pertama melibatkan 36 pegawai dan anggota telah diaturgerak dengan dua buah pesawat A400M serta selamat tiba di Lapangan Terbang Gaziantep hari ini.
“Buat masa ini, kumpulan pertama sedang menunggu arahan untuk pergerakan ke kawasan bencana bagi mendirikan hospital medan di Celikhan, Adiyaman,” katanya kepada pemberita selepas menghantar kumpulan terakhir OP STARLIGHT II di Terminal 1 Lapangan Terbang Antarabangsa Kuala Lumpur di sini tadi.
Katanya, kumpulan kedua melibatkan 34 pegawai dan anggota telah berlepas semalam menggunakan pesawat Turkish Airlines dan selamat tiba di Lapangan Terbang Antarabangsa Istanbul pada pukul 10.44 pagi hari ini.

“Kumpulan kedua akan menunggu ketibaan kumpulan ketiga dan bersama-sama menaiki pesawat A400M ke Lapangan Terbang Gaziantep seterusnya melalui jalan darat ke lokasi hospital medan ditempatkan.
“Elemen Logistik Perubatan pula akan melibatkan sebanyak 7.3 tan aset dan diterbangkan ke Turkiye menggunakan pesawat Mas Kargo,” ujarnya.
Mengulas lanjut, Noor Mohamad Akmar berkata, misi hospital medan itu dijangka mengambil masa selama enam minggu, namun akan dipanjangkan tempoh sekiranya diperlukan.
“Hospital medan itu akan ditempatkan di Celikhan, Adiyaman iaitu 152 kilometer dari Gaziantep yang merupakan kawasan paling terjejas.
“Ia akan mendapatkan bantuan koordinasi daripada kerajaan Turkiye dan akan mengkoordinasikan operasi bersama Kementerian Luar Negeri dan Agensi Pengurusan Bencana Negara (Nadma),” ujarnya. – KOSMO! ONLINE.


Budak 10 tahun lemas dalam kolam terbiar
Oleh TOREK SULONG

11 Februari 2023, 11:39 pm
PASIR PUTEH – Seorang murid tahun empat ditemui maut selepas dipercayai lemas di dalam sebuah kolam terbiar berhampiran padang bola sepak di Kampung Telaga Papan di sini hari ini.
Dalam kejadian kira-kira pukul 12.30 tengah hari itu, mangsa, Mohd. Adam Haqif Mohd. Razali, 10, disahkan meninggal dunia selepas dipercayai lemas di kawasan kolam sedalam dua meter.
Ketua Polis Daerah Pasir Puteh, Superintendan Zaizul Rizal Zakaria berkata, berdasarkan siasatan dan keterangan saksi, mangsa bersama dua rakannya dipercayai bermain di dalam kawasan takungan air yang merupakan satu permukaan tanah yang telah digali untuk dijadikan padang bola sepak.
Menurutnya, Mohd. Adam Haqif pada awalnya hanya turun di kawasan yang cetek sebelum tergelincir ke kawasan sedalam kira-kira dua meter.
“Mangsa yang dikatakan tidak pandai berenang gagal untuk menyelamatkan diri ke tebing kolam itu sebelum lemas. Dia dapat dibawa naik ke tebing kolam selepas rakan-rakannya meminta pertolongan penduduk kampung, namun mangsa sudah tidak sedarkan diri.
“Bapa mangsa yang bergegas ke lokasi kejadian telah membawa Mohd. Adam Haqif ke Klinik Kesihatan Cherang Ruku di sini. Pegawai Perubatan klinik itu mengesahkan kematian mangsa,” katanya dalam satu kenyataan hari ini.

Menurut Zaizul Rizal, hasil bedah siasat terhadap mangsa di Hospital Tengku Anis di sini mendapati kematian mangsa berpunca daripada lemas apabila paru-parunya dipenuhi air.
Jenazah mangsa selamat dikebumikan di Tanah Perkuburan Islam Kampung Telaga Papan di sini kira-kira pukul 9.30 malam tadi. – KOSMO! ONLINE.